Pajenn:Le Gonidec - Bibl Santel pe Levr ar Skritur Sakr, eil levr.djvu/374 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/374\nhag é teûaz sioul-brâz ann amzer (M).\n27. É-gwirionez ann dûd-zé a oé souézet, ô lavarout : Piou eo hé-man̄, ouc’h péhini é sen̄t ann avélou hag ar môr ?\n28. Ha pa oé deûed enn tû all d’al lagen é brô ar Jérazéned, daou zén trec’het gan̄d ann diaoulou, péré a zeûé eûz ar bésiou, ha kenn diboell na grédé dén tréménoud dré ann hen̄t-zé, a ziambrougaz anézhan̄ :\n29. Ha chétu é krijon̄t, ô lavarout : Jézuz, mâb Doué, pétrâ a zô étré té ha ni ? Ha deûd oud-dé aman̄ évid hon en̄krézi ken̄t ann amzer ?\n30. Hôgen béz’ éz oa tôst diouc’h énô eur van̄den vrâz a vôc’h ô peûri.\n31. Hôgen ann diaoulou a bédé anézhan̄, ô lavarout : Mar kasez ac’hanomp kuîd achann, kâs ac’hanomb er van̄den vôc’h.\n32. Hag hén̄ a lavaraz d’ézhô : Iit. Hag hi ô véza éad er-méaz a iéaz er môc’h, ha chétu éz éaz ann holl vanden vôc’h d’en em deûrel gan̄t frouden er môr : hag é varvjon̄d enn doureier.\n33. Hôgen ar vésaerien a déc’haz : hag ô véza deûed é kéar, é tanéveljon̄t kémen̄t-sé, hag ar péz a oa c’hoarvezed gan̄d ar ré a ioa trec’het gan̄d ann diaoulou.\n34. Ha chétu holl dud kéar a ziarbennaz Jézuz : hag ô véza hé wélet, é pédjon̄d anézhan̄ da bellaad diouc’h hô brô.\n1. Hag o piña enn eur vag, é treûzaz al lagen, hag é teûaz enn hé géar hé-unan.\n2. Ha chétu é tigaschon̄d d’ézhan̄ eur paralitik, gourvézet war eur gwélé. Ha Jézuz ô wéloud hô feiz, a lavaraz d’ar paralitik : Va mâb, kémér fisian̄s, da béc’héjou a zô distaoled d’id.\n3. Ha chétu eur ré eûz ar Skribed a lavaraz enn-hô hô-unan : A-énep Doué hag al lézen é komz hé-man̄.\n4. Ha pa wélaz Jézuz hô ménosiou, é lavaraz d’ézhô : Pérâg é vennit-hu droug enn hô kalounou ?\n5. Péhini eo ann esa, lavarout : Da béc’héjou a zô distaoled d’id ; pé lavarout : Saô ha balé ?\n6. Hôgen évit ma wiot pénaoz Mâb ann dén en deûz ar galloud war ann douar da zisteûrel ar péc’hédou, neûzé é lavaraz d’ar paralitik : Saô, kémer da wélé, ha kéa d’az tî.\n7. Hag é savaz, hag éz éaz d’hé dî.\n8. Ann dud-zé ô wélout-sé hô dévoé aoun, hag é veûljon̄d Doué, péhini en deûz roed eunn hévélep galloud d’ann dûd.\n9. Ha pa’z éa-kuîd ac’hanô Jézuz, é wélaz eunn dén azézed é tî ar gwiriou, hanvet Mazé. Hag é lavaraz d’ézhan̄ : Deûz war va lerc’h. Hag hen̄ a zavaz hag a iéaz war hé lerc’h.\n10. Ha pa édo Jézuz ouc’h taol enn tî, chétu kalz a Bublikaned hag a béc’herien en em lékéaz ouc’h taol gan̄t Jézuz hag hé ziskibled.\n11. Ha pa wélaz kémen̄t-sé ar Farizianed, é léverjon̄d d’hé ziskibled : Pérâg é tebr hô mestr gan̄d ar Bublikaned ha gan̄d ar béc’herien ?\n12. Ha pa glévaz Jézuz kémen̄t-sé, é lavaraz : Né kéd ar ré iac’h hô deûz ézomm a louzaouer, ar ré glân̄v eo.\n13. It ’ta, ha deskit pétrâ eo da lavarout : Gwell eo gan-én trugarez égét azeûlidigez. Râk n’ounn kéd deûed évit gervel ar ré wirion, hôgen évit gervel ar béc’herien.\n14. Neûzé diskibled Iann a dôstaaz out-han̄, ô lavarout : Pérâk nî, hag ar Farizianed é iunomp-ni aliez ; ha na iun két da ziskibled ?\n15. Ha Jézuz a lavaraz d’ézhô : Bugalé ar pried hag hî a hell en em c’hlac’hari é-pâd ma éma ar pried gan̄t-hô ? hôgen don̄d a rai deisiou é péré é vézô lamed digan̄t-hô ar pried ; ha neuzé é iunin̄t.\n16. Dén ivé na laka eur pen̄sel nevez oud diḻad kôz : râk diframma a rafé lôd eûz ann diḻad, hag ar rog a vijé gwâz.\n17. Ha na lékéeur két gwîn nevez é listri kôz ; râk anéz al listri a dorr, ar gwîn a réd, hag al listri a zô kollet. Hôgen lakaad a réeur ar gwîn nevez\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/374&oldid=154822 »\nKemmoù diwezhañ degaset d'ar bajenn-mañ d'an 20 Her 2019, da 11:48.


mont e-maez - Skolaj Diwan Liger Atlantel\nArticles avec #mont e-maez catégorie\nPublié par Skolaj Diwan Liger Atlantel Jeudi, 1 Juin 2017\nD'al lun 22 a Viz Mae bet eo ar re 4e betek Karaez evit dizoleiñ al lise hag e endro.\nKroget e oa an devezh e Gwened er mirdi ar ker evit mont war raok gant istor Breizh : http://www.le-ker.bzh/\nGoude merenn amzer e oa gwezkrapañ e Karaez Adrenaline, tu e oa ivez c'hoari gant c'hoarioù hengounel evel ar ran.\nEvit an nozvezh degemeret int bet el lise evit ar pred. Ur veilhadeg evit deskiñ dañsoù hengounel a oa savet gant 2 liseadez, trugarez vras dezhi !!\nD'ar Meurzh vintin tremenet eo bet ar re 4e dre kreiz-ker Karaez evit gwelout ouzh delwenn ar c'hoarezed Goadec, kanerezed brudet tre er vro !\nGoude skignet eo bet filmoù an erminig savet gant skolajidi Sant-Ervlan, Skolajidi Gwened hag liseidi Karaez e sinema Karaez. Goude ar pred gweldadenn al lise zo bet graet gant liseidi bro Naoned.\nA raok mont kuit ar skolaj disoc'hou an erminig zo bet roet d'an holl. Erminig an aktourien gwellañ zo bet tapet gant skipailh Enseller Ar Blanko !\nSur e vo laouen ar re 4e dibab mont d'al lise Karaez c'hoaz !\nEnseller ar blanko\nKinniget gant skolaj Diwan Naoned - Erminigoù 2017\nIstor karantez Myrtille\nCatégories : #mont e-maez, #beajoù\nPublié par Skolaj Diwan Liger Atlantel Jeudi, 2 Mars 2017\nBet hon eus bet tro da weladenniñ mirdi ar c'hirri-nij a zo e galeri Auchan gant ar re 6vet ha 3e, d'ar Yaou 2 a viz C'hwevrer.\nDesket hon eus ur bern traoù : penaos e nij ur c'harr-nij ? Peseurt ekipamantoù a zo evit saveteiñ buhez ar blenier en ur c'harr-nij ur plas ? Kirri-nij bihan eus ar bloavezhioù kentañ a zo estaolet : ar santimant hon eus da welet reoù Tintin. Kalzig a veajourien a zo bet marvet e giz-se a-raok ne vefe gwellaet da vat ar surentez er c'hirri-nij.\nCatégories : #mont e-maez\nBez e oa Ene Breizh, nozvezh ar varzhoniezh er sal Vasse d'an 23/01.\nHor skolajidi o deus kemeret perzh ha dedennus e oa peogwir o deus kemeret perzh ivez skolajidi ha liseidi all : reoù Rutigliano ha La Colinière. Pedet e oa bet Gwennyn hag e oa bet studiet he barzhonegoù ha kanaouennoù.\nSkolajidi Rutigliano o doa savet tresadennoù diwar-benn ur varzhoneg e oant bet plijet pe fromet ganti. Liseidi La Colinière o doa savet filmoù berr. Skolajidi Diwan o deus kanet. Strollad c'hoariva Joy en deus leurennet un nebeut barzhonegoù. Un nozvezh barzhonius ha plijus eo bet. Eskemmoù pinvidik a oa bet.\nCatégories : #tro dro d'ar skolaj, #mont e-maez, #beilhadegoù\nPublié par Skolaj Diwan bro Naoned Lundi, 6 Juin 2016\nD'al Lun 23 a viz Mae eo bet ar re 4re e Karaez evit dizoloiñ al lise. Ur veaj a-feson gant brezhoneg e pep lerc'h.\nO krapat er gwez. Erruet oamp un devezh abretoc'h. Ur wech e Karaez e oa ret profitañ un tamm eus an amzer vrav. N'eus netra gwelloc'h eget c'hoari marmouzed evit distennañ.\nKousket hon eus en ul lerc'h dreist-ordinal e Landelo: ar Presbital kozh!\nEn Centre Finistère, au Coeur de la Bretagne, l'association Oaled Landelo vous accueille dans un manoir médiéval rénové pour un séjour touristique et culturel.\nD'ar Meurzh 24 e oa poent siriusaat: un devezh sport el lise a c'hortoze ar skolajidi. Reoù al Liger Atlantel met reoù skolajoù all Diwan ivez en ur zeskiñ ar mell-droad gouezelek.\nSetu ur filmig graet gant liseidihag a oa en ur skolaj divyezh a-raok dibab mont d'al lise Diwan Karaez. Reiñ a ra respontoù da goulennoù ar gerent\nPublié par Skolaj Diwan bro Naoned Mardi, 26 Avril 2016\nEvel bep bloaz e tegemeromp ar re CM2 evit daou zevezh leun a eskemm, c'hoari ha tañva ar skolaj. Leun-chouk a oa hon implij amzer: mont asambles da weladenniñ mirdi ar moullerezh, debriñ e ti Mari glazik, ober sport goude merenn, ur veilhadeg ha da gousket er c'houskva! An devezh warlerc'h ne oa ket ken koulz met pouezus-tre memestra! Kentelioù a-bep seurt o doa heuliet gant ar re 6ved. Graet o deus o soñj war choaz o skolaj?\nE mirdi ar moullerezh\nO redek asambles evit talvoudegezh ar skolaj pe evit prientiñ ar Redadeg?\nPublié par Skolaj Diwan bro Naoned Lundi, 20 Octobre 2014\nKlikit war al liamm a-us evit gwelout an diaporama. Pe lennit dindan...\nPlace ö gestes a zo ur forom, ur c'hroashent micherioù a vez dalc'het bep bloaz e Naoned, e karter an Dervallières (kartenn ar gwez derv) hag a zo digor d'ar re yaouank hag en o zouez d'ar skolajidi.\nKinniget e vez gant an dud a vicher ober ur jestr micherel, pleustriñ war traoù fetis evit reiñ un tañva d'ar re yaouank.\nPlijout a ra kalz dezho peogwir e c'hellont ur wech bennak "kemer plas" un den a-vicher. C'hoarzhet e vez ivez...\nGweladenniñ an ti skedus\nPublié par Skolaj Diwan bro Naoned Dimanche, 5 Octobre 2014\nEn ur glikañ war al liamm a-us e c'helloc'h gwelout an diaporama.\nAr bloaz-mañ e vo un arnodenn dre gomz e Istor an arzoù evit ar re 3e.\nGraet e vo Istor an arzoù en holl zanvezioù (pe dost).\nEvit se omp bet o weladenniñ an ti skedus e Reudied.\nUr savadur bras eo, savet er bloavezhioù 1950 gan an tisavour brudet Le Corbusier.\nDa gentañ gwel e kavomp divalav a-walc'h. Pa'z eer e-barzh e komprener gwelloc'h penaos eo bet savet ha perak.\nUr "gêr a-blom" eo gant pep tra aozet mat evit ur vuhez plijus ha leun a c'houloù.\nUr skol a zo war an doenn. Ha gwelet e vez pell !\nDizoloiñ lise Karaez\nPublié par Skolaj Diwan bro Naoned Vendredi, 23 Mai 2014\nDevezhioù degemer ar re 4ee lise Diwan\n19 hag 20 a viz Mae 2014\nDaou zevezh o doa tremenet ar re 4e e Kreiz-Breizh evit ober anaoudegezh gant lise Diwan.\nBet e oamp gant 2 vinibus da Garaez.\nDegemeret e oamp bet el lise evit ar predoù.\nAl lun e oamp bet en ur park avantur lec’h m’hor boa krapet er gwez pe pourmenet en ur milendall gant divinadelloù diwar-benn an ekologiezh.\nKrapat er gwez : plijus hervez lod, aes evit lod, stressus evit lod all !\nAr milendall : diaes e oa ar goulennoù !\nDiouzh noz, goude koan, Korentin ha Tristan, 2 lisead, o doa sonet bombard ha binioù.\nEn oaled Landelo hor boa kousket.\nAn deiz war-lerc’h hor boa gweladennet al lise, heñchet gant liseidi (a anavezomp mat : Ewen, Lucas, Perrine ha Zoé).\nAozet e oa bet un tournamant mell-droad gouezeleg gant skolaj Ar Releg.\nPoan hor boa bet o kregiñ e-barzh peogwir e oamp erruet gant dale evit ar c’hoñsignoù.\nChañs hor boa bet gant an amzer a oa chomet dereat a-walc’h pa oa bet aozet ur bern obererezhioù er-maez.\ngweladenniñ ar CFA\nPublié par Skolaj Diwan bro Naoned Vendredi, 25 Avril 2014\nAr CFA, petra eo e gwirionez ?\nPeurliesañ, ne vez ket gwelet gwall vat petra eo ar CFA gant an dud. An holl a gred ez eo ul lec'h evit ar re gant diaesterioù ha me-oar-me. Just a-walc'h skolaj Diwan Naoned a oa bet da weladenniñ anezhañ...\nAl lun 7 hag ar meurzh 8 a viz Ebrel 2014, skolajidi 4re, rannet e daou strollad eizh, o doa gweladennet ar CFA (kreizenn stummañ an deskarded). Ambrouget e oant gant Hoel Louarn, penngasourez ar skolaj.\nAbaoe ar 6vet klas e vevont en o c'hichen, debriñ a reont ar memes boued, kousket a reont er memes kouskva. Dibosupl e oa neuze chom hep gwelout ar CFA a dostoc'h. Un abardaevezh o doa kemeret pep strollad evit he gweladenniñ. E penn-kentañ, gant an itron Michelle, e oant bet degemeret. Kaset he doa anezho er stal gentañ, al livaj. Aketus e seblante bezañ an deskarded. Pep hini a oa o livañ e damm moger. Ar gelennerez a oa amañ evit respont d'o goulennoù, evit o sikour, reiñ a rae alioù. Ar skolajidi n'o doa ket kemeret perzh. Estreget selaou, sevel goulennoù ha kemer notennoù n'o doa graet netra.\nPlastr a oa an eil stal. Un den-gour a oa amañ evit ober ar gentel. Desket o doa kalz traoù. Ar c'harreladur a oa an trede stal. Ar c'helenner n'en doa displeget netra. N'en doa nemet diskouezet an oberennoù graet gant an deskarded.\nUr wech echuet e oant bet adkemeret gant an itron Michelle evit ober ar poent. Staliet e oant bet en ur sal-emvod. Gwastilli, goulennet gant ur skolajiadez a oa bet rannet etrezo. Mont en-dro ar CFA a oa bet displeget gant an itron. Ur sizhunvezh war deir, an deskarded a vez er CFA, deskiñ a reont labourioù ar chanterioù met ivez dañvezioù skol. Peurrest an amzer, en embregerezhioù emaint. Gounez a reont un tamm arc'hant. Ret eo dezho bezañ fur er greizenn peogwir int paeet amañ ivez mod all an embregerezhioù a c'hell nac'hañ reiñ ar gopr. Etre 17 ha 25 bloaz int. Ur CAP a vez paket goude 2 vloaz.\nHa daoust d'ar perzh e c'hellec'h soñjal, an deskarded a zo evel krennarded all. Ur sell fall o doa ar skolajidi diouto peogwir e vez gwelet bepred anezho pa vezont en ehan pe er c'houskva o vutuniñ.\nA-benn ar fin, er c'hontrol eus ar pezh e kredent ; er c'hentelioù int fur, aketus ha sioul.\nBremañ, sellet e vo outo en un doare disheñvel !\nAl lun 20 a viz Genver 2014 e oamp bet d'ar sal Vasse\nevit dibunañ barzhonegoù bet skrivet\ngant ur varzhez, nevez dizoloet ganeomp a\ndrugarez d'ar sal Vasse. Angèle Jacq a oa bet pedet ar\nwech-mañ. An holl glasadoù o doa kemeret perzh,\nda skouer ar c'hlasad 5vet o doa dañset war\n" D'am da betra ar boudigoù gwenn o deus dilaosket arc'hanomp "\npe o doa kanet war " An dañserien war an traezh ".\nStrollad c'hoariva Kentelioù an noz o doa int ivez kemeret perzh oc'h\nober kanaouennoù pe sketchoù bihan evit leurc'henniñ ar barzhoneg.\nGoude pep barzhoneg dibunet e teue Angèle Jacq da zisplegañ pegoulz,\nperak ha penaoz e oa deuet he ijiñ.\nEmbanet he deus meur a levrioù gant barzhonegoù e-barzh evel " Dre vertuz ar graoñenn "\npe c'hoazh levrioù diwar benn ar patatez hag al labour douar.\nDaou ha daou hor boa adsavet un daolenn gant pedeir elfenn .\nAn taolennoù hor boa kemeret a oa:-Ganedigezh Venus gt Boditcheli\n- Ar vouivre gt Paolo Ouchelo\n-Ganedigezh jezus gant Lorenzo Costa\n-an truchour gt George de la Tour\n-Ar frankiz o heñchañ ar bobl gt Delacroix\nEvit ober se hor boa treset pedeir elfenn war ur folenn kanson .Goude hor boa didroc'het anezho.\nLakaet hor boa dirak ar voger, lazhet ar goulou, lakaet hor boa al lampig godel hag ouzh ar voger e oa bet adsavet an daolenn gant skeudoù hepken.\nAr pal e oa da adsevel an daolenn gant ar skeudou ouzh ar voger.


Anv ar pezh : Erin Go Bragh\nPevar brogarour eus Iwerzhon\ntre brogarourien a vro Iwerzhon. Gwerzhet eo bet ar strollad gant unan bennak : piv eo ?\nE bro Iwerzhon, en ur burev. Emañ tri brogarour pedet gant O’Hara d’e c’hortoz en e vurev, hep postiolenn ebet gante. N’ouiont ket perak int bet galvet. War-lerc’h un pennadig emañ O’Hara o tont tre.\nUr raktres o deus da gas da benn fenoz : un taol evit lazhañ ur saozon. Met ne vo ket graet an taol : diskouez a ra O’Hara ul lizher d’e gamaraded, bet kaset gant ur brogarour all da gelaouiñ int bet gwerzhet gant unan anezhe : galvet eo bet ar polis, ha ma’h int davet ar saozon-se evit e lazhañ e vint taped o-fevar gant ar polis. Piv eo an torfed en doa gwerzhet ar re all ?\nTouiñ a ra pep hini n’en deus lâret ger ebet da dud all. Met neoazh eo bet lâret gant unan. Petra ober ?\nAr porzhier a stok doc’h an nor. Ha ma vehe hennezh an dorfed ? Goulennet eo gantañ mont da glask glaou. O’Hara a ginnig d’an dorfed en em ziskouez : ha ne vo graet droug ebet dezhañ ma vez diskuiliet ar wirionez gantañ... met den na gomz.\nSoniñ a ra ar pellgomzer. O’Hara a gomz gant Padrig (an hini en deus lâret d’O’Hara int bet gwerzhet gant unan bennak). Lâret a ra O’Hara d’an tri all, e oui bremañ piv eo an torfed. Diouzhtu setu Ellis o tapout pistolenn O’Hara ha da c’hourdrouz ar re all. Met O’Hara a zispleg ar wirionez : ne oa ket o komz gant Padrig met gant e vatezh, gourc’hemennet dezhi pellgomz evit c’hoari an taol-mañ, a-benn gouzout da vat piv eo an torfed.\nTennañ a ra Ellis met goullo eo ar bistollen. Unan all a zo gant O’Hara, boledoù gwir enni, ha setu eñ o tennañ war an torfed.\nBurev-keñwerzh ur pikol ti eus Bro Iwerzhon.\nUr prenestr, un nor, ur fornigell.\nUr burev bras, kadorioù ha kadorioù-brec’h. Un daol warni ur mekanik-skrivañ, ur pellgomz.\nSkritelloù war ar mogerioù : mekanikoù da labourat an douar.\nDilhad goañv gante, ur vantell-c’hlav gant O’Hara\nTrouz ar bistolenn\nTi-Embann : Al Liamm. no 70. Bloavezh : 1958.


Navet Pennad. — Penoz a rae he dever a berson - Wikimammenn\nNavet Pennad. — Penoz a rae he dever a berson\nE ti Prudhomme, 1894 (pp. 57-63).\n◄ Eizvet Pennad. — Zant Ervoan person Louanek Navet Pennad. — Penoz a rae he dever a berson Dekvet Pennad. — Penoz a rene he vue zantel ►\nPenoz a rae he dever a berson.\nBarz ofis koz Zant Ervoan a lenner penoz goude ma oa bet avokat ha barner-iliz a oe beleget a laket da berson, vel ma peuz lennet aman arog, hag a diskoee dre he zarmonio hent an env d’ar re a nevoa ar garg diout-he.\nDom Ervoan vel eur pastor mad, vel eun eil Jezuz-Krist, a oa prest dalc’hmad da brezek ha da instrui an dud a gave war he hent, ha tostad a rae an dud d’he glevet gant joa ha plijadur. Aliez a digouee d’ean, pa dremene dre eur park benag lec’h a vije tud o labourat, chom pennado mat da gozeal gant-he, da gomz d’he deuz ho ine, deuz an Otro Doue, dalc’hmad a gave en he galon eur gomz vad vit an oll, pe eun histoar benag tennet deuz bue ar zent. Pa gave tud ha na ouieint ket ho Fater, a chome hed eun hanter de awejo da diski d’he laret « Hon Tad pini zo n’env », ha pe nije disket d’he ho feden a lare d’he laret anei aliez. Pe vije kals pe neubet, na na vije nemet unan hepken vit he chilaou, a oa prest da laret bepred eur gomz vad benag vit mad he ine ; ha dre-ze Louanegiz a oa deut da gad eur garante vraz evit-han, karet a reint anean oll evel ho zad.\nLakat a rae he oll nerz da gomz eneb ar pec’hejo louz ha mezuz, rag c’hoant a nevoa da welet an oll o ren eur vue bur ha zantel evelthan ; laret a rae treo ken kaer diwarben ar vertu a burete, ken n’alle ket ar re hen c’hleve chom hep istimout ar vertu-ze ; ha kals a dud douget d’al lubrisite a zo bet n’em gonvertisset goude bean klevet he gomjo.\nEn Landreger a oa diou blac’h dirollet anveet gant an oll, Alis, merc’h Hamon Deot, ha Raoulin, hag a chanchaz a vue goude bean bet o klevet zarmonio Zant Ervoan ; ober rejont eur govizion jeneral, hag adaleg neuze a rejont pinijen pad ho bue evit rapari ar skouer fall ho devoa roet. — Kals a verc’hed a renk huel a reaz voeu a virjinite vit heuil alio ar zant ; hag Alan Thomaz a lar penoz he wreg hag hen a nevoa miret dalch’mad ar vertu a burete, goneet gant komjo Dom Ervoan.\nEvel zarmoner na oa ket he bar, elec’h unan a iaje da glevet eur beleg all, ec’h aje tregont hag ouspen da glevet person Louanek ; kuitat a rae zoken an dud an Eskob evit mont d’he chilaou. Rein a rae d’intent d’an oll pez a nije c’hoant da laret, na oa ket a dro gant he gomjo, skler ha frez a oaint da bep hini d’intent ; deuz eun tu-all, he gomz a nevoa muoc’h a boez dre ma oa diouz eur renk huel, dre ma oa disket kaer hag eun den zantel. Dom Ervoan a oa ive eun den kaer ha neuet mad, gwelet anean oa traoalc’h vit bean douget d’he enori ; an tan a oa n’he daoulagad a rae d’anveout purete he ine hag he gorf, hag a rae d’an oll hen karet ha n’em stagan ouz he gomjo.\nEun devez a oa Dom Ervoan ha Hamon he vevel o veajin war droad, herve ma lar Hamon, e oaint o retorn diouz Raon, ze oa enpad an hanv deuz ar beure, skler al loar vel an de. Arriout a rejont barz an draouien lec’h a man rivier al Lenv ; bet a oa kals a c’hlao an deio diagent hag a oa kals a dour endro d’ar pont a gleeint da dremen, bean oa zoken daou doul don en daou ben ar pont, hag an dour braz a c’holoe ar pont he-unan. « Na memp ket eom da jonjal tremen dre-aze, eme Hamon ar Ber, beuet zur a vefemp. » Dom Ervoan en em lakaz da c’hoarzin, a grogaz en dorn he vevel hag a laraz d’ean : « Tremen a refomp hon daou, da c’hraz Doue, pe vefomp beuet hon daou, med ret eo d’imp tremen. » Neuze reaz ar zant zin ar groaz war an dour, ha raktal a baouezaz da redek, ha neuze dremenjont ho daou hep poan ebet ; goude ma oaint tremenet en tu-all, Dom Ervoan a reaz adare zin ar groaz war an dour, hag an dour en em lakaz da redek vel arog. Ar mirakl-ze a rez da Hamon gwelet penoz a oa an Otro Doue a du gant he vestr.\nEskob Landreger, Javre Tournemin, pa rae tro he eskopti a vije Dom Ervoan gant-han, ha he-man a zarmone ken aliez hag a vije eom d’ober ; war droad a vije dalc’hmad, kouskoude nevoa peardra da gad eul loen-kezek, med gwell a oa gant-han mont war droad, ha pa rae an Eskob digas eur marc’h evit ar zant, a lake Dom Ervoan he gloarek pe eun all benag war he gein, hag hen a gerze vit gallout komz ouz an dud war an hent, ha laret d’he eur gomz vad benag.\nKement a blije he gomjo d’an dud, ken a ie ar re nije klevet anean eun de d’he chilaou c’hoaz an de warlec’h. Na vije ket o klask enorio, pell ahane, pellaet a rae dionthe muan m’alle.\nEun de benag a oa Zant Ervoan n’eur pardon en bro Treger, hag a oa en zell an dud da glevet anean o sarmon. Med n’em gad a rez enon eur manac’h a urz zant Dominik, hag a roaz Dom Ervoan he renk d’ean. An dud fachet deuz-se en em lakaz d’ober trouz barz an iliz, ha n’ouzer ket petra vije digoueet mar na vije ket deut ar zant da laret d’he tewel en han ’Doue, ha chilaou zioul komjo ar manac’h-ze ; zentin rez an dud ouz ar zant, hag a rejont peuc’h raktal.\nArog he zarmon, Zant Ervoan a bede kals hag a greiz he galon, war he daoulin ha juntet he daouarn gant-han, ha pa zave a vije gwelet aliez an dour o tont deuz he daoulagad ; aliez zoken en kreiz he zarmon a vije stonket hag a renke n’em loskel da ouelan ; pelec’h neuze a vije chomet kalono an dud hep bean tomet gant he gomjo ; a dra-zur, na vijeint ket vit hars da ouelan.\nAn abostol zantel-man na skouize kammed o prezek, digoueout a rae d’ean zarmon er memez de en liez a barouz hag a vije eur pennad mat entre-he. War droad a ie dalc’hmad, hag aliez war iun, kaer a vije offr d’ean da dibri ; kement a vije he speret hag he galon gant he zarmon, ken a ankoee dibri hag evan ; ben an noz a vije ken dinerzet, ken a nije poan o chom n’he zav. Digoueet eo bet d’ean mont deuz a Gervarzin eur beurevez da zarmon d’ar Roc’h, da Bleuzal ha da Blouek-Pontreo ; hag eur beurevez all da zarmon da Landreger, Tredarzek ha Pleuveur. Eun devez, de Wener ar Groaz a nevoa zarmonet war maro ha pasion hon Zalver en seiz parouz ha da diwean en Pleuvian, hag a oa ken skouiz an de-se ken a renkaz kemer harp war brec’h he vignon Ervoan Trowel vit mont d’ar ger.\nKals a freuz a denne an dud diouz ar zarmonio-ze, ha kals a deue da govesat da vet han goude bean klevet he zarmon. Prest a oa dalc’hmad da chilaou kovizion an dud ha da rein d’he da gomunian. Aliez a deue an daero n’he daoulagad keit a vije o kovesat, ha dre-ze a douge ar re ie gant-han da govezat da gad kals a c’hlac’har d’ho fec’hejo ; hag ar re vije bet gant-han eur wej na chouleint ken hen kuitat, gant a vad a nije gret d’ho c’halon klevet he gomjo hag he alio mad.\nEun devez a oe gwelet oc’h arriout en Louanek eun divroad hag a oa deut vit gwelet ar person, he glevet ha kovesat gant-han, rag, eme-han, klevet a nevoa komz diont-han vel deuz eun den zantel meurbed. Goude he govizion, an den-ze a zantaz eun devosion ken braz, hag eur glac’har d’he bec’hejo vel na nevoa zantet biskoaz ; gouelan reaz kals war he bec’hejo, hag adaleg neuze na c’houlaz ken pellat diouz ar beleg zantel, c’hoantat a reaz chom dalc’hmad en he gichen vit he welet hag he glevet ; aliez a ie da welet Dom Ervoan da Louanek ha da Gervarzin ; daou vla a chomaz evelse en he gichen, ha neuze c’houlaz digant-han petra oa gwellan d’ean d’ober vit he zilvidigez ; ar zant o roaz ali d’ean da vont da gouent zant Fransez, ha raktal a iez an den-ze di.\nZant Ervoan a gare ar bevien, med an dud klanv a gare marteze muoc’h c’hoaz. Dal ma vije roet da c’hout d’ean a vije klanv unan benag diouz he barouz, a ie d’he welet. Tener a oa he galon en kenver ar re glanv vel kalon eur vam en kenver he bugale. Kentan tra a rae a vije kovesat anhe, neuze roe d’he da gomunian, ha goude-ze roe d’he zakramant an nouen. An Otro Doue vije gant-han en he gerc’hen n’eur voest vian arc’hant. Eur wej a vijeint nerzet evelse gant ar zakramancho-ze ha laket en peuc’h gant ho Doue, a lare d’he na devoa ken eom da gad aon rag ar maro, penoz er stad a oa lakeet ho ine a vije digoret d’ei dorejo ar baradoz. O pegen kaer a vije klevet Zant Ervoan o komz deuz evurusted ar baradoz, deuz ar zent a zo enon o veulin Doue hag o pidi evidomp, deuz ar garante hag ar vadelez a neuz hon Zalver evidomp ; hag ar c’homjo kaer-ze a rae vad d’ar glanvourien, n’ouffen ket laret pegement. Pa digouee d’ean mont da welet pevien glanv, goude bean reit ho zakramancho d’he, a roe d’he eun aluzen benag, hag a lare d’he rein da c’hout d’ean pa dije eom eun dra benag. Aliez a ouie, hep ma vije laret d’ean, pelec’h a vije tud klanv. Eun devez a oa o tremen dre ru ar Glujiri en Landreger pa deuaz eun den war he lerc’h da laret d’ean : « Dom Ervoan, deut aman prim da govesat eur c’hlanvour zo o vont da vervel. » — Raktal a distro diwar he hent vit mont da rein he zakramancho d’an den-ze ha da zikour anean da gad eur maro mad. — Ha n’eo ket evelse a ra bepred beleien Breiz-Izel ? Kad a veint dre bep sort amzer, hag en noz hag en de, o vont wardro an dud klanv da gas d’he an Otro Doue, ar Binijen hag an Nouen ha gras ar maro mad ; ze diskoe a heuillont bepred erfad roujo Zant Ervoan.\nAdtapet diwar « https://br.wikisource.org/w/index.php?title=Navet_Pennad._—_Penoz_a_rae_he_dever_a_berson&oldid=62599 »\nKemmoù diwezhañ degaset d'ar bajenn-mañ d'an 31 Meu 2014, da 22:59.


Iridiom - Wikipedia\nUn elfenn gimiek eo an iridiom ; Ir eo e arouez kimiek, 77 e niver atomek ha 192,217 e dolz atomek. Ur metal ardreuzat eo, eus familh ar platin.\nOsmiom – Iridiom – Platin\nNiver atomek 77\nTolz atomek 192,217\nDasparzh an elektronoù : 2, 8, 18, 32, 15, 2\nNiver oksidadur + 4\nTredanleiegezh 2,20 (Skeul Linus Pauling)\nGremmoù ionadur 1 : 865,180 kJ/mol\nSkin atomek 213 pm\nSkin kenamsav 132 pm\nDouester (≈20 °C) 22,550 g/cm3\nTeuzverk 2 446 °C\nBervverk 4 428 °C\nTredanharzusted 47,1 nΩ•m (e 20 °C)\nE 1803, ar c'himiour saoz Smithson Tennant a lakaas platin da zileizhiñ en dour real (HNO3 + 3HCl), ha merzout a reas e chome darn eus ar metal hep dileizhiñ. Heñvel a oa c'hoarvezet gant kimiourien all c'hoazh, o devoa lavaret e oa grafit eus an nemorant. Smithson Tennant e soñjas dezhañ e oa un dra bennak all koulskoude, ha dre arnodiñ gant trenkennoù ha bazennoù e teuas a-benn da rannañ an nemorant e div elfenn vetalek nevez, a anvas iridium hag osmium.\nEus hini Iris (doueez), doueez Hellaz ar ganevedenn, e teu anv an iridiom en abeg da livioù e haloù.\nPelloc'h eget S. Tennant ez eas ur strollad kimiourien, ar Saoz Sir Humphry Davy en o zouez, pa zeujont a-benn e 1813 da brouiñ e c'hall an iridiom teuziñ evel ar metaloù all dre e lakaat en ur red-tredan galloudus ganet gant ur niver bras a zaspugneroù.\nDiwar kenderc'hadur an nikel hag ar c'houevr e teu an iridiom a vez arveret. E Suafrika, e Rusia, e Kanada hag e Stadoù-Unanet Amerika eo e kenderc'her ar muiañ ag iridiom. War-dro 2,3 tonennad a voe kenderc'het e 2011.\nUr metal kalet-kenañ liv an argant eo an iridiom. An eil elfenn stabil stankañ eo, goude an osmiom. Puzuilh eo daoust d'e zouester.\nAr metal diaesañ da zaskrignat eo an iridiom, zoken e gwrezverkoù ken uhel ha 2 000 °C e talc'h ouzh an dour real (HNO3 + 3Hcl), an trenkennoù, ar metaloù all en o stumm teuz, ar silikatoù. Gant halogenoù, ar fluor dreist-holl, ha lod haloù evel NaCN ha KCN e c'hall bezañ daskrignet koulskoude.\nKalz dazgweredusoc'h eo an iridiom en e stumm bruzunet-tanav, tu zo da lakaat tan da begañ ennañ.\nDaou izotop naturel zo d'an iridiom, Ir-191 (37,3 % eus an Ir a gaver war an Douar) hag Ir-193 (62,7 %). Tremen 30 skinizotop zo bet kevanaozet, er skalfad 164Ir — 199Ir, an hini stabilañ o vezañ Ir-192 gant un hanter-vuhez a 73,827 devezh.\nIzotopoù stabilañ an iridiom\n188Ir kevanaozet >1,73 devezh\n189Ir kevanaozet 13,2 devezh\n190Ir kevanaozet 11,8 devezh\n191Ir 37,3 stabil, 114 neutron\n192Ir kevanaozet 73,827 devezh\n193Ir 62,7 stabil, 116 neutron\n194Ir kevanaozet 19,3 eurvezh\nAbalamour d'e galeter ha d'e harzder ouzh an daskrignat e gwrezverkoù uhel ez implijer an iridiom war meur a dachenn. Alies e vez kendeuzet gant platin, titaniom pe osmiom.\nMetalouriezh : da fardañ lod tammoù eus kefluskerioù ar c'hirri-nij, tuellennoù da labourat e donder ar mor, elieneroù krec'h-skalfad, ahelioù evit an horolajerezh hag ar binvioù-muzuliañ (nadozioù-mor, tredanerezh, elektronik)\nGreanterezhioù an eoul-maen hag ar gaz : da amprouiñ soudadurioù pezhioù dir.\nIjinerezh gwiadel : da fardañ neudennerezioù a-benn kenderc'hañ gwiadoù graet diwar neudennoù mezel pe gelluloz evel fals-sidan (nilon, reion hag all).\nKimiezh : kleuzeurioù da genderc'hañ strinkennoù evit memorioù an urzhiataerioù, hag an diodoù laser. Treluskerioù a farder ivez.\nElektronik : kenstokoù.\nEgorlistri : iridiom zo bet arveret evit endelc'her an trelosk plutoniom-238 e ganeroù gwreztredanel dre skinizotopoù an egorlistri Cassini, Galileo, New Horizons, Pioneer, Viking ha Voyager.\nSkiantoù : 90 % platin ha 10 % iridiom eo stalon etrebroadel ar c'hilogramm. Ur gwiskad iridiom zo war melezourioù ar pellsellerioù dre skinoù X evel re an egorpellseller Chandra X-Ray Observatory bet bannet gant an NASA e 1999. Enep-protonoù a genderc'her dre vannañ protonoù war palioù iridiom, a zo stabiloc'h eget wolfram evit an arver-se.\nMezegiezh : ar skinizotop Ir-192 a implijer e krenngurañ lod organoù taget gant ar c'hrign-bev.\n↑ 44Ru, 45Rh, 46Pd, 76Os ha 78Pt e-unan eo ar familh.\n↑ Royal Society of Chemistry (en) Liamm oberiant 11 KZU 12\n↑ The Adits Funds (en) Liamm oberiant 11 KZU 12\nAdtapet diwar « https://br.wikipedia.org/w/index.php?title=Iridiom&oldid=1979763 »\nKemm diwezhañ d'an 13 Meu 2022 da 08:23\nKemmoù diwezhañ degaset d'ar bajenn-mañ d'an 13 Meu 2022, da 08:23.


Pajenn:Marigo - Buez ar Saent.djvu/84 - Wikimammenn\nPajenn:Marigo - Buez ar Saent.djvu/84\nO veza clevet penaus e cresque bemdez an nombr eus ar Gristenien er Guær a Damas, e partias evit mont d’o arreti ha d’o digaç prisonerien da Jerusalem. Pa voe arru taust da Guær e savas, en un taul, ur sclerder vras en dro dezâ, hac e clevas ur vouez pehini a lavare : Saul, Saul perac em persecutes-te ? Sesiet e voe gant spount, hac en ur goueza var an douar e lavaras : piou och-hu, Autrou ? Quer buan goude e clevas ar c’homsou-mâ : beza ez oun Jesus pehini a bersecutes ; neuse e lavaras en ur grena : Autrou, petra a blich gueneoc’h-hu a raën-me ? Savit, eme hor Salver, hac antreit e Quær ; eno a vezo lavaret deoc’h petra a rencot ober. Sevel a eureu, mæs ne vele banne, petra bennâc ma oa digor e zaoulagat ; ha ret e oa d’an dud a oa en gompaignunez e rêna dre an dorn betec ar Guær a Damas, e pelec’h e chomas tri devez, heb guelet, heb dibri nac eva.\nJesus-Christ a apparissas, en ur vision, da Ananii, hac a ordrenas dezâ mont da glasq Saul eus ar Guær a Dars, pehini a oa e ty Jud, oc’h ober Oresoun : iit, emezan, rac choaset emeus-èn evit prezec va hano dirag an Nationou eus ar bed, dirag ar Rouanez eus an douar, ha dirac ar bobl a Israël ; ha me a raï dezàn aznaout peguement e renco souffr evit va hano.\nAnanii, o veza eet d’e gaout, a lavaras en ur asten e zaou-zorn varnezân : Saul, va breur, Jesus Salver ar bed, pehini en deus apparisset deoc’h en hent, en deus va digacet amâ, evit renta deoc’h ar guelet, hac evit ma recefot ar Speret Santel. Er memes instant e couezas eus e zaoulagad evel scant, hac e recouvras ar guelet. Sevel a reas, leun a joa , leun a admiration, hac a santimanchou a aznaoudeguez-vad. Ananii, goude beza discleriet dezan, a-berz Doue, ar pez en devoa da ober, er badezas, hac er memes amser, ar Speret Santel er c’hargas eus e zonesonou. Goude m’o devoa trugarequeet Doue o daou, Sant Paul a goumanças dibri, e nerz a zeuas dezâ hac e chomas ur maread amser gant ar Gristenien er Guær a Damas. Abars sortial ac’hano, e prezegas e publiq penaus Jesus-Christ, pehini en devoa maleürusamant\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/84&oldid=134978 »


Skridoù brezhonek war ar bezioù\nSujet: Skridoù brezhonek war ar bezioù Ven 22 Avr 2011 - 16:31\nDaoust ha soñj 'peus bezañ gwelet enskrivadurioù e brezhoneg war ar mein-bez\n"Baradoz d'an anaon" ha "*Doue da bardono d'an anaon" ha setu me e penn ma spered !\nAn heol eo moarvat !\nBet on en inizi Aran ha bamet on bet o welet an holl vein-bez goloet a enskrivadurioù en iwerzhoneg\nNe'm eus ket soñj bezañ gwelet anezhe e brezhoneg amañ avat (ne' z an ket er beredoù alies a-walc'h marteze...)\nDernière édition par Gwezhenneg le Ven 22 Avr 2011 - 16:45, édité 2 fois\nSujet: Re: Skridoù brezhonek war ar bezioù Ven 22 Avr 2011 - 16:32\nGoulennet ez eus bet ganin sikour da lakaat ur ger e brezhoneg war bez un den ha kement hag ober e oan e soñj da heuliañ ar c'hiz.... Pere az peus gwelet?\nSetu ur poltred eus Iwerzhon "I cuimhne ar X" a dalvez e koun X\nSujet: Re: Skridoù brezhonek war ar bezioù Sam 23 Avr 2011 - 7:45\nSi quelqu'un parmi nous passe à Saint Mayeux, il y a une phrase intéressante en Breton sur le monument aux morts.\nSujet: Re: Skridoù brezhonek war ar bezioù Sam 23 Avr 2011 - 10:24\nN'on eus ket sur e vije troiennoù "prest ha tout" war ar bezioù brezhonek (a-seurt gant "e koun..."). Ar pezh am eus-me gwelet e oa troiennoù a zegouezhe gant an den a oa beziet eno (hervez ma oant kristen: "Joa d'an anaon"...) pe ne oant ket.\nMarteze e c'halljes lakaat: "Dalc'homp soñj eus..."\nSujet: Re: Skridoù brezhonek war ar bezioù Sam 23 Avr 2011 - 12:13\nBered Lokarn :\nSant Goneri Pedid evidomp\nSujet: Re: Skridoù brezhonek war ar bezioù Sam 23 Avr 2011 - 16:34\nTrugarez deoc'h holl. Ar pezh zo e vez tennet ar mein-bez pa echu « feurm » an dachenn m'emaint.\nHa pa vez skrivet e galleg bremañ dreist-holl … n'eo ket sur e vez kavet ur bern e brezhoneg ken ...\nDiskouez a ra mein-bez an inizi Aran, implij ur yezh vev, ar pezh zo souezhus pa soñjer mat\nSujet: Re: Skridoù brezhonek war ar bezioù Sam 23 Avr 2011 - 19:00\nUn dra 'zo sur: ha pa ne vije ket komprenet gant an holl, gant ur skrid brezhonek e vo taolet kont gant an dud muioc'h evit gant ur skrid gallek.\nSujet: Re: Skridoù brezhonek war ar bezioù Sam 23 Avr 2011 - 19:08\nStèle aux Résistants fusillés au cimetière de Plouaret :\nSujet: Re: Skridoù brezhonek war ar bezioù Lun 25 Avr 2011 - 13:37\nHañval eo ganin n'az teus ket gwelet enskrivadurioù brezhoneg all er vered-se neuze?\nSujet: Re: Skridoù brezhonek war ar bezioù Lun 25 Avr 2011 - 13:52\nE bered Plouared emañ ivez bezioù Fañch an Uhel hag Añjela Duval, ha brezhoneg 'zo warne.\nSujet: Re: Skridoù brezhonek war ar bezioù Lun 25 Avr 2011 - 14:50\nUr bez all a zo c'hoaz : hini ur maer koz.\nTapet am eus eur foto dionti. Lakat a riñ neï war al lec'hienn 'benn nebeut.\nDre vras, ar pezh am eus gwellet, eo hag an anoioù 'zo skrivet e galleg, met a zo alies da heul ur zonj e latin pe brezhoneg. Sur awalc'h : langaj ar stad da gentan, ha langaj zakr da heulian. Brezhoneg, hag en se, zo gwellet evel ul langaj sakr.\nSujet: Re: Skridoù brezhonek war ar bezioù Lun 25 Avr 2011 - 19:18\nSur la tombe d'Anjela Duval se trouve le poème suivant : Preder.\nSujet: Re: Skridoù brezhonek war ar bezioù Lun 25 Avr 2011 - 23:00\nBered Plouaret :\nAnjela Duval :\nFamilh Auregan :\nSujet: Re: Skridoù brezhonek war ar bezioù


Logo an heuliad Planetside\nPlanetSide 2 zo ur c'hoari doare free-to-play ha massively multiplayer online first-person shooter sevenet hag embannet gant Daybreak Game Company. Embannet eo bet e miz Du 2012. An heuliad eo d'ar c'hoari PlanetSide, hag a oa bet embannet e 2003. PlanetSide 2 a implij al lusker c'hoari video Forgelight Engine, a ro an tu da welet milieroù a c'hoarierien o stourm war ar memes gartenn. Evel ar c'hoari PlanetSide, PlanetSide 2 a gont istor tri luskad o stourm evit bezañ mestr war un tiriad, ar blanedenn Auraxis. PlanetSide 2 a zo bet embannet war PlayStation 4 e miz Even 2015. PlanetSide 2 en deus tapet rekord ar muiañ a c'hoarierien evit ur first-person shooter er memes emgann, 1158 c'hoarier war ar memes-tro e-pad ar memes emgann.\nKostezennoù[kemmañ | kemmañ ar vammenn]\nTeir c'hostezenn a zo engouestlet er brezel war ar blanedenn Auraxis.\nRepublik Terran[kemmañ | kemmañ ar vammenn]\nSkourr ar gouarnamant douarel. Reut, feuls, klask a ra derc'hel dorn an Douar war tud Auraxis. Pal ar c'hostezenn-se a zo unvaniñ dreistbeverien Auraxis evit klask adliammañ ar blanedenn gant an Douar. Al livioù implijet a zo an du hag ar ruz.\nAr Republik Terran a zo sot gant an urzh hag al lezennoù. Ar brezel graet dezho gant an div gostezenn all a zo gwelet evel mammenn un dizurzh a rank bezañ gwasket garv ne ra forzh al live feulster implijet. Nerzhioù an TR a implij armoù gant tennoù bliv, bolodoù e-leizh, tankoù kreiz bliv ha nijerezhioù brezel prim.\nRiegezh Vanu[kemmañ | kemmañ ar vammenn]\nAr Riegezh Vanu a zo ur strollad relijiel strizhkredour don na wel spi evit an Denelezh nemet dre implij ha mestroni an hen deknologiezh estrengor kavet war ar blanedenn Auraxis. Evit al luskad-se ez eo ur pazenn a vez ret d'ober gant Mab-Den. Implij a reont teknologiezhoù a live uhel, bez o deus armoù nevez a vez mestroneit ganto nemetken war an dachenn emgann.\nKefridi pennañ al luskad a zo adkavout ar muiañ niver a objedoù bet laosket gant an dud estrengor war ar blanedenn Auraxis, gwelet a reont ar brezel evel unan santel a ro an tu dezho da furchal tiriadoù a c'hellfe kuzhañ teknologiezhoù.\nAdtapet diwar « https://br.wikipedia.org/w/index.php?title=PlanetSide_2&oldid=1821703 »\nKemmoù diwezhañ degaset d'ar bajenn-mañ d'an 10 Gen 2019, da 16:48.


Pajenn:Ar Prat Rimadellou brezonek, 1911.djvu/50 - Wikimammenn\nPajenn:Ar Prat Rimadellou brezonek, 1911.djvu/50\nDaoust m’oant bet trec’het e Guerand, an Normaned ne oe ket darbet d’ezo mont dioc’htu eus Breiz.\nEun dijentil yaouank, Juhaël-Béranger, mab da gont Roazon, mantret e galon o welet ar reuziou a stleje an dud gouez-se dre-oll, a douas kas betek an diveza anezo eus ar vro.\nE nerz-kalon a jachas davetan eun niver bras a genvroiz, hag an eur-vad o devoe da drec’hi eun darn eus an enebourien griz.\nAr re a jome, siouaz ! a yoa c’hoaz kalz re niverus, hag a c’helle kas hor Breiz-Izel gez d’an traon.\nHogen, Doue a yoa o vont da zigas d’ezi eur zalver.\nDaoust pegen dinerzet oa klemmou hor bro baour, daoust pegen izel bennak oa kouezet dindan beac’h he reuziou, betek ma n’helle mui nemet sevel he zellou nec’het etrezek an nenv evit goulen skoazel Doue, ar c’hlemmou ze a oe klevet gant unan eus ho bugale.\nE lez roue Bro-Zaoz ez oa d’ar poent-se eur paotr yaouank a drioueac’h pe naontek vloaz meurbet karet gant Adelskand.\nN’oa ket Saoz koulskoude. E dad, Mathued Porhoët, a dec’he dirag an Normaned pa oe kinniget d’ezan eur goudor war an douar estren. Eno e save e vab Lan o sonjal e c’hellje eun deiz marteze rei dourn d’ar Vretoned, e vreudeur.\nAl Lan yaouank-ma a yoa mab bihan da Lan-ar-Meur. Ar pez a vezo lennet pelloc’h a ziskouezo pegement e tlie, evel e dad koz, beza enor e vro, e ouenn hag e hano.\nOber a reas eur c’halvaden d’an holl Vretoned eveltan en harlu war douar Bro-Zaoz ; ar re ma a ziredas dioc’ntu d’en em lakaat dindan banniel ar prins yaouank.\nDaoust n’en doa ket nemeur a fizians da welet anezo o tont a-benn eus o zaol Adelskand a roas d’ezo eun toullad listri, fardet gantan e unan evito.\nHa setu ar Vretoned en hent warzu o bro.\nLan a Vreiz e-unan eo a zo e penn al lestr kenta. En e zav ema e-touez e dud, dare da denna e dok da aochou e vro kerkent ha ma o gwelo.\nMes, setu en eun taol an avel o krenvaat ; an nenv a deu da veza goloet a goummoul, hag e klever ar mor o krozal. Daoust ha mont a raint da goll pa’z int erru ken tost d’ar gear ?\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/50&oldid=161015 »\nKemmoù diwezhañ degaset d'ar bajenn-mañ d'an 1 Mae 2020, da 19:13.


Div zanevell a zo bet priziet e koñkour danevelloù KLT 2017 : N’on ket evel ar re all gant Paskal an Intañv ha Sorc’henn gant Yael ar Gov. War danvez ar follentez e oa da bleustriñ. Lakaet o deus paotredigoù da vevañ gant ampartiz pe fent. Gant danevell Y. Gerven Ar c’herzed sa Canossa, e pleustrer an hent da dapout evit lakaat e zibaboù buhez da vezañ degemeret.\nUr skrivagner puilh a-fet skridoù a gaver er rann Skrivagnerien, al Leonad Mikael Madeg, ar blijadur skrivañ istorioù. Ur studiadenn blijus a zo bet savet gant Cédric Choplin Dornad plu ar barzh divroet, diwar benn Youenn Gwernig, ha studi e skridoù bet bodet en Un dornad plu, e 1997.\nE lodenn ziwezhañ Al Liamm e kaver A-dreuz lenn ha Petra nevez ? Un digarez da ginnig un druilhad levrioù bet lennet ha dielfennet gant ar skipailh. Heuliet int gant an Notennoù. Talvoudus e vo roll klok ar pennadoù bet embannet e 2017 el Liamm, urzhiet dre zanvez ha dre skrivagner.


koronavirus – An ti da vont war-raok gant ar Brezhoneg\n23 Ebrel 2020 30 Mae 2020 ~ kevredigezh Ti ar brezhoneg\t~ Ober un evezhiadenn\nAr re a zo sot mat gant ar bale pe ar redek eo diaes dezhe chom bac’het er gêr. Bez’ zo tud ivez hag a rank dispign o nerzh, a-hend all e krogont d’en em zialañ war o gwreg, o gwaz, o bugale, o c’hi, o yar… Setu displeget amañ dindan un diskoulm splann hag aes evite. Ar c’horonabale ne goust netra met efedus-tre eo. Ar c’hontrol eus ur bern traoù a vez kinniget deomp hiziv an deiz. A-benn nebeut ne vo ket ken bac’het al lodenn vras eus an dud … sañset. Ar c’horonabale-mañ a servijo evit ar wech kentañ neuze !\nPetra e ranker kaout evit kas da benn ur c’horonabale?\n– Un ti gant ul liorzh. N’eo ket ret kaout 100 devezh-arat. Ul liorzh vihan a zo mat a-walc’h. Pa vez moaien ober tro-dro an ti eo gwelloc’h. D’ar paour kaezh re a zo o chom en ur ranndi e vo kinniget un dra all diwezatoc’h, e ken kaz ma vefe ret chom bac’het betek fin ar bed…. Ar re o deus 100 devezh-arat liorzh hag ouzhpenn n’eo ret dezhe lenn ar pez a heuilh.\n– 10 bouton hag a chom eus armelioù-voger pe eus tiretennoù kozh IKEA. Peotramant patatez bihan, serjantoù, kraoñ, bili bihan, kistin, bigerniel ( gwelloc’h hep al loen bev enne ), kanetennoù, stoufoù, maligorned ( gwelloc’h ivez hep al loen ), mez, lagadoù gwer ha forzh petra a vefe tamm pe damm rond, aes da dapout ha da lakaat en ho kodell. Kaoc’h sec’h kañvaled a vefe dreist, skañv eo ha tout an dud a oar emañ ar sportourien o stourmañ a-eneb ar bouez met diaes eo da gavout seurt kaoc’h e Breizh. A-benn nebeut gant ar cheñchamant hin, ne lârfen ket… Vioù ne vefe ket ur mennozh fur kennebeut ha pa vefent poazhet en a-raok.\n– Daou damm paper\n– Un daol pe ul lec’h bras a-walc’h evit lakaat warnañ an daou damm paper hag an dek bouton.\nPenaos aozañ an traoù ?\n– Muzuliañ 100 metr tro-dro an ti. Pa vez re vihan an ti pe al liorzh e c’haller muzuliañ 50 metr. Evit kaout an hirder resis e ranker ouzhpennañ ur valeadenn tro-dro d’ur wezenn, tro-dro d’an oto, tro-dro d’ar poubellennoù a vefe lakaet war an hent. Ar pezh a gont eo kaout un tennad bale a 100 metr ( pe 50 metr). Met arabat mont er maez peogwir emañ bac’het pep hini er gêr !\n– Skrivet vez war an daou damm paper. « Pinvidikoc’h » war unan ha » Paouroc’h » war an hini all. En un doare sklaer peogwir dre forzh treiñ e vez kollet o fenn gant ur bern tud.\n– Lakaet e vez an daou damm paper pep hini war an daol en daou benn anezhi ha tost a-walc’h ouzh hent ar gerzherien. Evit kregiñ e vez lakaet an holl boutonoù tal-kichen ar paper « Paouroc’h ». Pep hini a chom pell a-walc’h diouzh e « vreur » evit ma vo aes tapout anezhañ en ur vale. Pa vez graet ur c’horonabale n’eus ket amzer da goll !\n– Al lonkerien dour pe traoù kreñvoc’h a lako ur voutailh leun gant ar pezh a blij dezhe war an daol. Perak ket boutailhadoù Corona, ar bier mil vrudet eus Mec’hico hag a vefe efedus-tre a-eneb ar c’horona hervez an doktor Zapatta eus Acapulco.\n-Ar re o deus c’hoant da sikour ekonomiezh ar vro a yelo gant boutoù-koad ar re all, daoust d’o bilañs karbon euzhus, a raio gant Nike, Adidas, Puma…\nDeomp dezhi !\n– Aes tre eo. N’eo ket ret bezañ tremenet dre an ENA na dre lise Diwan Karaes ( an hini gwellañ a zo er vro hervez ar Figaro ! )\n– Evit kregiñ e vez tapet ur bouton war an daol. Graet e vez tro-dro an ti hag al liorzh ha pa vez tremenet adare a-dal an daol e vez tapet ur bouton all. Setu betek ma ne chomo ket ken bouton ebet war an daol. Evit bezañ sklaer : emañ ar boutonoù bremañ e godell ar baleer/ valeerez. An dro war-lec’h e vez lakaet ar boutonoù e-tal ar paper « Pinvidikoc’h ». Keit ma vo startijenn, nerzh, plijadur gant ar baleer/ valeerez e vo graet evel-se. Keit ma chomo buhez enne. Ma n’eo ket sklaer deoc’h adlennit ar rannbennad-mañ !\n-Ar re o deus muzuliet 50 metr a raio daou dro a-raok tapout ur bouton. Un taol fin neketa ? N’eus ket moaien ober gant 25 metr ha pevar zro. Ur paotr eus Pouldreuzig a laboure er stal Henaff en deus klasket ober-se met mall bras a oa gantañ bezañ kaset da ospital Kemper.\n– Pep bouton a dalv 100 metr, 10 bouton a dalv ur c’hilometr. Kargañ ha diskargañ a dalv daou gilometr. Evit derc’hel soñj eus pet kargañ pe disgargañ zo bet graet e c’heller lakaet war an daol un tamm mein bihan bewech e vez tapet 10 bouton. An tamm mein-se, dastumet en ur vale, a dalvo ur c’hilometr neuze. Furoc’h ober mod-se m’ho peus aon da goll ho spered dre forzh treiñ. Ar pezh a zo c’hoarvezet gant tud n’int ket bet poellek a-walc’h evit chom a-sav.\nDiwallit mat memestra.\nBez’ zo tud hag a zo deuet sot en ur dreiñ evel-se tro-dro o zi. Setu un nebeud alioù evit chom gant ur spered lemm hag ur c’horf yac’h :\n– Bezañ pinvidokoc’h pe paouroc’h gant ar boutonoù ‘zo un tamm evel c’hoari en un eskemmdi gant ar c’hCAC40 pe ar Nasdaq. N’eo ket aes dihanañ. Ur seurt dramm eo. Gwelloc’h eo lakaat bewech un termen. An termen a cheñcho hervez live an dud met pep hini a ranko kavout pegoulz e vo mat dezhañ/dezhi lakaat harzh.\n– Cheñch tu. Daou zañjer ‘zo. Unan gant ar gar. Dre forzh treiñ war memes tu e teuio kreñvoc’h ar gar a zo war an diavez, ha moanoc’h an hini all. Kentoc’h divalo eget dañjerus e vo. Met dañjerus kenañ e c’hall bezañ evit ar spered. Breur an enklasker Raoult en deus displeget sklaer en deus gwelet tud o koll o spered dre forzh treiñ tro-dro o zi. Sportourien o deus klasket ober ur marathon pe un trail ha mall bras a oa bet gant o zud klask war-lerc’h ar SAMU.\n– Cheñch hent : pa vez gouiet mat tre petra a dalv 100 metr e c’heller dont er-maez un tamm eus hent « ofisiel » ar 100 metr. Ober teir gwech tro an oto kentoc’h eget div wech tro an oto hag ur wech tro ar boubelenn da skouer. Deoc’h c’hwi da ijinañ hentoù dic’hortoz en ho liorzh bihan. Met ne dle ket bezañ un digarez evit truchañ !\nTestenioù hag evezhiadennoù\n– « Koronabalerien ha koronabalerezed kaer ! Evel prezidant kevredigezhioù ar goronabalerien hag ar c’horonabalerezed Breizh Izel on laouen o tisklâr deoc’h ez ofisiel e vo eus ar c’horonabale er Choarioù Olimpik kentañ. Bez’ eus un dalc’h koulskoude peogwir den ebet na oar pegoulz e vo echu gant ar c’hleñved-mañ. Met bezit sur e raio ho prezidant muiañ karet e seizh gwellañ evit ma c’hoarvezo an diskoulm-se an abretañ posubl… » Fañch ar Graet. Gwengamp.\n– « Ma gwreg zo sot gant ar c’horonavale. Etre 5 ha 10 km a gerzh bemdeiz. Ha keit emañ hi o treiñ emaon ar mestr adare war zapet an Tele. Gallout a ran bremañ sellet ouzh traoù a blij din. A-raok he doa lakaet he c’hrabanoù war an Tele hag e ranken heuliañ he dibaboù na oant ket ma re tamm ebet : Koh-lanta, The voice, ar medisin a oar pep tra, ar paotr Plaza a ra ton d’ar merc’hed ouzhpenn 50 vloaz dezhe… Klask a ran lâr dezhi mont da vale d’an noz, war-lerc’h koan hag e c’hellin sellet ouzh filmoù, krogadoù mell-droad hag abadennoù dedennus ». Paul Henaff. Plevin.\n– « Redek ur marathon e stumm ur c’horonabale eo ma fal. Ouzhpenn 420 tro ! Skuizhañ ma c’horf diwar kerzout a rankan ober bemdeiz. Emaon o vont da goll ma spered. Er penn kentañ ez aen da vale er-maez met re start e oa evidon chom dindan ar c’hilometr aotreet. Tost da 500 € am eus ranket paeañ peogwir an archerien zo kouezhet warnon meur a wech ! Met n’eo ket aes redek tro-dro d’an ti. Ar plegoù zo re grenn ha kammdroioù zo e pep lec’h. Ne vern, gallout a rin lakaat ma anv er Guiness Record ! » Denez Hinault. Penmarc’h\n– « An dra-mañ ne blij ket din tamm ebet. Kalz gwelloc’h e vije din c’hoari gant ma zabletenn muiañ garet. Setu an diskoulm am eus kavet. Sentiñ ouzh ma zud a zlean ober bep ur mare. Evit ma vo berroc’h ar binijenn e tapan 2 pe 3 bouton bep tro. Kalz buanoc’h ez a an traoù mod-se. Hag an amzer am eus gounezet o truchañ a vez tremenet ganin war ar c’hador-brec’h a zo e penn al liorzh, a-dreñv ur wezenn fonnus. Ken dalc’het emañ ma zud gant o zele-labour ma ouzon mat-tre ne zeuont ket da lakaat ur sell warnon. Laouen emaint o welet niver ar boutonoù o tigreskiñ hag o kreskiñ buan war an daol ha mat pell-zo… Met mar plij, ne lârit ket mann ebet dezhe ! » Kevin X eus…….\n– « Chañs ‘meus da gaout ur presbital hag ul liorzh bras a-walc’h. Koronabale a ran en ur bediñ Doue ma chomfe ar virus pell diouzh ma fideled. Ur bedadenn a ran bep tro evit a re a zo bet kaset d’an anaon gant ar virus, evit ar re a zo tapet fall gantañ hag evit ar re a zo o vont kuit dizale. Ur bern tud me a lâr deoc’h ! Doue d’o fardono ! Un Ave a lâran da gentañ hag ur Pater war an dro war-lerc’h. Abalamour da se e rankan koronabale e-pad pell c’hoazh…Met ret eo sentiñ ouzh an Aotrou Doue en deus kaset ar c’hleñved-mañ deomp abalamour d’hor pec’hedoù. Klevet ‘meus e oa bet skarzhet dour benniget gant ur viñsaskell war gristenien e Sri Lanka. Ma vefe graet amañ ar memes tra e c’houlennan e vefe graet gant dour benniget eus Lourdes ha ouzhpennet Klorokine ennañ. ». Tad Fañch. Kerneblec’h.\n– « Me ‘zo 99 vloaz ha graet an eil brezel bed ganin e India. Dibabet ‘meus bale 100 gwech 25 metr em liorzh bemdeiz gant ur gerzherell evit stourm a-eneb ar C’horonavirus. E soñj e oan rastell 1000 lur d’ar muiañ. ‘Benn ar fin ‘meus gallet kaout 18 million lur en ur miz ha n’eo ket echu ! Ken brudet hag ar rouanez on deuet da vezañ. N’em eus ket heulhiet en un doare strizh reolennoù ar c’horonabale. C’hwi a oar mat e vez graet mod all bepred gant ar Saozon. Met spered ar c’horonabale ‘zo ganin. Bale a rin betek ma vo 100 vloaz din ! » Tom Moore. Bedfordshire. Bro Saoz.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/210 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/210\n(38) Neuze Jesus, o veza adare troublet enhan he-unan, a zeuaz d’ar bez ; ar bez a oa eur c’bao, ha lakeat e pa bet eur mean varnezhan. (39) Jesus a lavaraz : Lammit ar mean. Martha, c’hoar an hini a oa maro, a lavaraz dezhan : Aotrou, c’houez fall a zo dija ganthan, rag pevar devez zo ema aze. (40) Jesus a respontaz dezhi ? Ha n’em euz ket lavaret d’id, penaos mar credez, e veli gloar Doue ? (41) Lemmel a rejont eta ar mean euz al leac’h ma oa gourvezet an hini maro. Ha Jesus, o sevel he zaou-lagad var-zu an env, a lavaraz : Va Zad, da drugarekaad a ran, abalamour ma ec’h euz va zelaouet. (42) Gouzoud a ren e selaouez atao ac’hanoun, mes kement-man em euz lavaret abalamour d’ar bobl a zo en-dro d’in, evit ma credint ec’h euz va digasset. (43) Goude beza lavaret kement-se, e criaz a vouez huel : Lazar, deuz er meaz ! (44) Hag an hini maro a zeuaz er meaz, he dreid hag he zaouarn ereet gant liammou-lien, hag he vizach paket gant eul lien. Jesus a lavaraz dezhe : Dizereit anezhan, ha lezit-han da vond.\n(45) Rag-se kalz euz ar Judevien hag a oa deuet da velet Mari, hag ho doa gwelet ar pez hen doa great Jesus, a gredaz enhan. (46) Mes lod anezhe a ieaz da gavoud ar Farizianed, hag a lavaraz dezhe petra hen doa great Jesus.\n(47) Neuze prinsed ar veleien hag ar Farizianed a assamblaz ar Sanhedrin, hag a lavaraz : Fetra a raimp-ni ? rag an den-ze a ra kalz a viraclou ? (48) Mar lezomp anezhan en he roll, an holl a gredo enhan ; hag ar Bomaned a zeuio hag a zistrujo al leac’h-man hag ive hor bro. (49) Mes unan anezhe, Caïphas, hag a oa beleg-braz er bloaz-ze, a lavaraz dezhe : C’houi na gomprenit netra ; (50) ha na gonsiderit ket penaos eo talvoudussoc’h evidomp e varfe eun den hep-ken evit ar bobl, eged na vez kollet ar bobl holl. (51) Hogen, n’e ket anezhan he-unan e lavaraz kement-man, mes o veza beleg-braz er bloaz-ze, e profetizaz e tlie Jesus mervel evit ar bobl ; (52) ha n’e ket evit ar bobl hep-ken, mes ive evit dastum assambles, er memeus corf, bugale Doue pere a zo disperset.\n(53) Adaleg an deiz-ze eta en em guzuljont assambles evit hen lakaad d’ar maro. (54) Rag-se Jesus n’en em ziskoueze mui dirag an holl e-touez ar\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/210&oldid=125316 »


E koun ar garantez - Spered ar vro - Le Télégramme\nPsikologour ha skrivagner eo Louis Bocquenet, e Sant-Brieg. (Foto Anna Quéré)\n1971. 24 bloaz eo Louis Bocquenet. Brav eo ar vuhez : studier eo e Roazhon, c’hoarier mell-droad war un dro e skipailh Roazhon. Eürus eo abaoe m’en deus graet anaoudegezh gant ur plac’h brav ha dibar, Odile hec’h anv. Met treiñ a ra an istor karantez en un doare truezus : e miz Genver 1971 eo lazhet Odile gant he mignon kozh. 50 vloaz war-lerc’h en deus divizet Louis Bocquenet skrivañ ul levr diwar-benn ar pezh en doa bevet d’ar c’houlz-se. « Pell zo ‘moa c’hoant da skrivañ an istor-se. Deuet eo bremañ an amzer da gontañ ar pezh zo c’hoarvezet, evit treuzkas d’am familh. C’hoant ‘moa da lezel roudoù deus an istor-se evit ma bugale ha ma bugale vihan », a gont Louis Bocquenet. Barnet e oa bet muntrer Odile e 1972 ha tremenet en deus bloavezhioù en toull-bac’h. « Gortozet ‘m eus a-raok skrivañ al levr-mañ, rak aon ‘moa distrujañ ur familh all, hini ar muntrer. Cheñchet ‘m eus anvioù an dud hag al lec’hioù. » Savet eo al levr diwar karnedoù personel Louis Bocquenet ha lizhiri a oa bet kaset dezhañ gant Odile. « Goude he marv em eus baleet kalz evit adkavout ar peoc’h, ha skrivet kalz. Evit sevel al levr em eus adlennet en-dro ar pezh a oa bet skrivet ganin gwechall. Teñzorioù a gaver e-barzh ar skrid ! » eme Louis.\nFeulster a-enep ar merc’hed\nEmbannet eo bet al levr, « La passagère » warlene gant an embannadurioù « Les archives dormantes ». 1500 skouerenn zo bet embannet ha kazi an holl levrioù zo bet gwerzhet betek-hen. Kizidikaet eo muioc’h an dud hiziv an deiz e-keñver ar feulster a-enep ar merc’hed. 90 flac’h zo bet lazhet e 2020 gant o gwaz pe o mignon, hervez Ministrerezh ar justis. « Alies e c’houlenn an dud diganin hag-eñ ‘m eus droug ouzh an den-se. Souezhet int pa respontan dezho n’em eus tamm kasoni ebet en e geñver. Rak ar santimant-se n’eo ket un doare evit kenderc’hel gant ar vuhez », a zispleg Louis Bocquenet. Al levr, « La passagère », a gont ivez peseurt mod en deus an den yaouank graet e hent eus Roazhon betek Sant-Brieg, dre Bariz, er bloavezhioù 1970. Biskoazh n’en deus Louis ankounac’haet Odile. « C’hoant moa da lezel roudoù ar vaouez-se, ur seurt diskleriadur karantez eo en ur mod ».\nPsikologour evit ar vugale\nDaoust d’an istor skrijus-mañ en deus kendalc’het Louis Bocquenet gant e hent. Psikologour evit ar vugale eo bet e Sant-Brieg ha kenderc’hel a ra hiziv da stummañ an dud a-vicher war an dachenn-se. « Savet ‘m eus ur benveg evit lakaat ar vugale da gomz, dre istorioù ijinet ganto ». Skrivet en deus levrioù all a-raok hini « La Passagère ». En o zouez, unan diwar-benn ar vell-droad, « Cheveux au vent », gant testenioù c’hoarierien foot etre 1965 ha 1985. Raketresoù all zo war ar stern. « C’hoant ‘mefe bremañ da skrivañ ul levr diwar-benn ar chef indian Sitting Bull ! » N’en deus ket kollet Louis Bocquenet nag e youl nag e eürusted.\nC’hoarier mell-droad : joueur de foot\nEmbannadurioù : éditions\nTestenioù : témoignages.\nLouis Bocquenet, psychologue pour enfants à Saint-Brieuc et ancien joueur de football professionnel, livre à travers son dernier ouvrage, « La passagère », le témoignage d’un événement qui a bouleversé sa vie. En 1971, alors qu’il est étudiant à Rennes, sa petite amie est tuée par son ex-compagnon. Louis a longtemps attendu avant de replonger dans son passé et dans les carnets qu’il avait écrits à cette époque. Il souhaite à présent retracer cette histoire pour la transmettre à ses enfants et petits-enfants. Malgré le drame, « La passagère » est avant tout l’histoire d’une résilience et une ultime déclaration d’amour.


Pajenn:Imitation ar Verc’hes Vari.djvu/168 - Wikimammenn\nPajenn:Imitation ar Verc’hes Vari.djvu/168\nEus ar garantes evit ar paour.\nVa mab, carit ar beaurien, profitit gant plijadur eus an oll voyenou pere ho pezo d’o soulagi en o phoaniou. Er c’his-se en em zisquezot ar guir grouadur a Zoue, pehini, en e levr sacr, en em c’hra alvocad ar beaurien, pehini ne ro qet ebqen an avis, mæs ar gourc’hemen da ober aluzen d’ar guir baour, pa vezer capabl d’e ober.\nHoc’h exempl, ô Guerc’hes santel ! a deu ama c’hoas da zouten hoc’h instructionou.\nUnan eus ho servicherien vrassa, Sant Bonavantur, a lavar deomp penaus ar beaurien a brofitas eus ar prezanchou caër a reas an tri roue da Jesus, prest goude e c’hiniveles.\nSeblantout a rêe e vige naturel deoc’h ober uzach anezo evit en em denna eus ar baourentes vras e pehini en em gavac’h e Bethleem ; mæs ar stad-se a viser a yoa agreabl d’ho calon dre an hevelidigues a roe deoc’h gant ho mabic Jesus.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/168&oldid=113323 »\nKemmoù diwezhañ degaset d'ar bajenn-mañ d'an 1 Gen 2018, da 23:03.


Kentañ skol e gouezeleg Bro-Skos dre soubidigezh e Nova-Scotia (Kanada) a vo digoret a-benn miz gwengolo. E Mabou (Màbu e gouezeleg) e vo ar skol. Ur gêriadenn eus kontelezh Inverness war enez Kap Breton m’emañ 1200 den o chom, diskennidi skosiz al lodenn vrasañ anezho, eo Mabou.\nUr skol brevez mod Montessori e vo ha kregiñ a raio gant ar skol-vamm. A vloaz da vloaz e vo digoret klasoù nevez. Evit rastellaat gwenneion evit ar skol ez eus bet lañset ur c’houlzad dastum arc’hant war https://taighsgoile.ca/\nAbaoe 250 vloaz e vez komzet gouezeleg e Nova Scotia ma reas o annez highlanders pe hebridezidi eus Bro-Skos enni.


Atmosferenn - Wikipedia\n(Adkaset eus Aergelc'h)\nAr gouloù glas a vez skignet muioc'h evit hirderioù-gwagennoù all en argelc'h, ar pezh a ro ur rodenn c'hlas d'an Douar pa vez gwelet diouzh an egor.\nGwel a-skiz eus aergelc'h an Douar. Al livioù a ziskouez well-wazh gwiskadoù an aergelc'h.\nAn atmosferenn, pe aergelc'h, eo ar gwiskad aezhennek a zo gronnet ur blanedenn gantañ hag a vez dalc'het gant ar gravitadur. Er pennad-mañ ne vo anv ken eus atmosferenn an Douar. Diwar-benn aergelc'h planedennoù all, sellet ouzh ar pennad Atmosferenn (planedennoù)\nGwareziñ a ra an aergelc'h ar vuhez war an Douar abalamour ma teuz ar skinoù uslimestra, ma tomm gorread ar blanedenn o terc'hel an tommder (efed ti-gwer), ha ma tigresk kemmoù ar gwrezverk etre an deiz hag an noz.\nRannet eo an atmosferenn e gwiskadoù disheñvel, pep hini gant e berzhioù dibar evel ar gwrezverk pe an aozadur kimiek. Tolzennad pe mas an aergelc'h zo eus 5x1018 kg, hag emañ an tri c'hard anezhi dindan ur vevenn a dremen war-dro 11 km eus gorread ar blanedenn. Dont a ra an aergelc'h da vezañ rouesoc'h-rouesañ a vuzul ma kresk an uhelder, hep bevenn termenet ebet etre an aergelc'h hag an egor diavaez. Da 120 km uhelder an hini e krog efedoù an aergelc'h da vezañ merzet pa zeu un egorlestr betek a Douar. Sellet e vez ivez alies ouzh al linen Kármán, da 100 km uhelder, evel ar vevenn etre an atmosferenn hag an egor diavaez.\nAer eo an anv roet d'an aergelc'h implijet da analañ ha gant a luc'hkevanaoz pe fotosintezen. En aer sec'h ez eus well-wazh (dre volume) 78.09% nitrogen, 20.95% oksigen, 0.93% argon, 0.039% Dioksid karbon, ha kementadoù bihan gazoù all. Ur c'hementad bihan ha kemmus a aezhenn dour a vez ivez en atmosferenn, war-dro 1% eus an hollad. Daoust da aozadur an aer ha da wask an aergelc'h da cheñch hervez ar gwiskadoù, ne gaver aer azas evit ma chomfe bev ar plant hag al loened douar nemet e troposferenn an Douar hag en aergelc'hioù kevanaozet.\nGwiskadoù an aergelc'h[kemmañ | kemmañ ar vammenn]\nGwiskadoù aergelc'h an Douar\nOuzh ober an aergelc'h emañ :\nan droposferenn (0 - 10-16 km) (16 km er c'heheder, hag 8-10 km er poloù)\nar stratosferenn (10 - 50 km) (etre ar stratosfer hag ar mezosfer emañ ar gwiskad ozon)\nar mezosferenn (50 - 80 km),\nan dermosferenn (80-500 km),\nan eksosferenn (+ 500 km).\nAdtapet diwar « https://br.wikipedia.org/w/index.php?title=Atmosferenn&oldid=1765135 »\nKemmoù diwezhañ degaset d'ar bajenn-mañ d'an 24 Eos 2017, da 10:48.


Pajenn:Morvan - Buez ar Zent, 1894.djvu/353 - Wikimammenn\nPajenn:Morvan - Buez ar Zent, 1894.djvu/353\nc’houzout lenn. Pa veze o tiouall al loaned, rak n’en devoue ken micher nemed hounnez enn he vugaleach hag enn he iaouankiz, e tremene he holl amzer o pedi pe o vedita, pe o lenn eul levr devot bennag ; mes ann dra-ze ne vire ket outhan da deuler evez euz he loaned.\nPoan aoualc’h en devoue goulskoude epad he veach.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/353&oldid=137552 »


Dacia a oa unan unan eus proviñsoù an Impalaeriezh roman en Eil hag en IIIe kantved. Edo mui-pe-vui el lec'h m'emañ Roumania. Dont a ra an anv Dacia eus hini ar bobl a veve eno anvet Daci gant ar Romaned ha Δάκαι Dákai gant ar C'hresianed.\nDacia, en Impalaeriezh roman\nEn em astenn a rae proviñs Dacia war ul lodenn vras eus ar pezh zo Roumania bremañ ha tammoù eus Moldova, Bulgaria ha Serbia. En hanternoz d'ar broviñs e oa broioù na oant ket e dalc'h ar Romaned ; neuze e oa e-leizh a soudarded roman war an harzoù. Er c'hreisteiz dezhi e oa proviñsoù Moesia Superior ha Moesia Inferior.\nAloubet e voe douaroù Dacia gant an impalaer Trajan er bloavezh 106 ha padout a reas ar broviñs roman betek ar bloavezh 271. Gant an impalaer Hadrian e voe rannet Dacia, e 118, da sevel Dacia Superior ha Dacia Inferior. Goude se e voe rannet adarre ha krouet Dacia Porolissensis. Gant an impalaer Marcus Aurelius e voe adaozet ar vro adarre ha krouet teir froviñs nevez ; evel-se e chomas an traoù betek ar mare ma'z eas ar armeoù roman kuit.\nAchaea · Aegyptus · Africa · Alpes Cottiae · Alpes Maritimae · Alpes Poenninae · Arabia Petraea · Armenia Inferior · Asia · Assyria · Bithynia · Britannia · Cappadocia · Cilicia · Commagene · Corsica et Sardinia · Creta · Cyrenaica · Cyprus · Dacia · Dalmatia · Epirus · Galatia · Gallia Aquitania · Gallia Belgica · Gallia Lugdunensis · Gallia Narbonensis · Germania Inferior · Germania Superior · Hispania Baetica · Hispania Baleares · Hispania Lusitania · Hispania Tarraconensis · Italia · Iudaea · Lycaonia · Lycia · Macedonia · Mauretania Caesariensis · Mauretania Tingitana · Moesia · Noricum · Numidia · Osroene · Pannonia · Pamphylia · Pisidia · Pontus · Raetia · Sicilia · Sophene · Syria · Thracia\nAdtapet diwar « https://br.wikipedia.org/w/index.php?title=Dacia&oldid=1700473 »\nProviñsoù roman kozh\nKemmoù diwezhañ degaset d'ar bajenn-mañ d'an 29 Ebr 2016, da 10:15.


Journal de Renaud Camus, mercredi 2 août 2017\ncréée le jeudi 3 août 2017, 12 h 09\nmodifiée le jeudi 3 août 2017, 12 h 13Plieux, mercredi 2 août 2017, une heure du matin. L’agent immobilier et moi, quand il m’a finalement téléphoné, avons eu une assez longue conversation, et ~~~~ ~~~ ~~~~~~~~ ~~~~ ~~~~~~~~~~~~~~ ~~~~ ~~~ ~~~~~~~~ ~~~ ~~. ~~~~~ ~~~~~~~~~~~ ~~~~~~ ~~~~~~~~~ généralités, dont la ~~~~~~~~ ~~’~~~~~~~~ ~~~~ ~~~ ~~~~~~~~~~~~~ ~~’~~~~~~~~~~~~~ ~~~ ~~~ ~~~~~~~~~~~~~ ~~~~ ~~’~~~~~~ ~~~ ~~~~~~ ~~~~-~~~~~ ~~~~~~~ ~~~~~~~~~~. ~~~ ~~~~~~ ~~~~~~~~~, ~~~ ~~~~~~~ ~~~~ ~~~~~~~~~ ~~ ~~~~~ ~~~~~~~, ~~~ pas pour le ~~~~~~~~~ ~~~ ~~~~~~ ~~~ ~~~~ ~~~~ ~~~~~~~~~~~~~~~, ~~~ ~~~ ~~~~~~ ~~~~ ~~~~~~~~~. ~~~~ ~~~~~ ~~~~ ~~~~~~~~~ ~~~~~~~. ~~~~ ~~~~~~ ~~~~~ ~~~~~~~~~ ~~~ ~~~~ ~~~~~~~~ ~~~~~ ~~’~~~ ~~~~~~~~ d’euros mettent plusieurs ~~~~~~~ ~~ ~~~ ~~~~~~~, ~~~ ~~’~~~~ ~~~ ~~~~~~~~ ~~~ ~~~~~ ~~’~~~ ~~~~~~~~~~~~~ ~~~ ~~~~~. ~~~ ~~~~~~~~~~ ~~’~~~~ ~~~~~ ~~~ ~~~~~, ~~~ ~~’~~~~~~~~~ ~~~~~ ~~’~~~~ ~~~~~~~~~~~ ~~~~~~~~. ~~~~ super-riches, dans la ~~~~~~~ ~~~ ~~~ ~~ ~~~ ~~ ~~~~~~~, ~~~ ~~’~~~~~~~~~~~~ ~~~~~ ~~~~ ~~~~~~~~~, ~~~ ~~~~~ ~~~~~~~~~ ~~ ~~~ ~~~~~~~. ~~~~ ~~~~~~~~~, ~~~ ~~~~~ ~~~~ ~~~~ ~~~~~~~~ ~~~~~~~~, ~~~~~~~, je crois bien, ~~~~~ ~~~~ ~~~~~~~~~~~ ~~~~~~~~~, ~~~~~~~~~~~~~~ ~~’~~~ ~~~~~~ ~~~~ ~~’~~~~~~~, ~~~ ~~~~~~ ~~~~~~~~~~~ ~~~ ~~~~~~~~~~~, ~~~~ ~~~ ~~~~~~~ ~~~~~~~~~~~~~~ ~~~~~~ ~~~ ~~~~~, ~~~ ~~~~~~~~ ~~’~~~~~~~~. ~~~ ~~’~~~ ~~’~~ pas lu La ~~~~~~~~~~ ~~~ Clèves, ~~~~~~ ~~~~~~~ ~~~~~~~~ ~~~~~~~~, ~~~ ~~~ ~~~ ~~~~~~~~ ~~~~~ ~~~~ ~~~~ ~~~~~~~~~~, ~~~ ~~~~~~~~~ ~~~ ~~~~~~~~~~~~~~ ~~~~~ ~~~~~ ~~~~~~~~~~~~~~~~~~, ~~~ ~~~~~~~~~ ~~~~~~~~~~~~~~~, ~~~ ~~~~~ inconcevable, inimaginable, aussi ~~~~~~~~~~ ~~~~ ~~~~~~~~~~~ ~~~ ~~~ ~~~~~~~~~~~~~~ ~~~ ~~~~~~~~~, ~~~~~~~~~ ~~~~~~~~~-~~~ ~~~~~~ ~~~~~ ~~~ château ?\nCe ~~~~ ~~ ~~~ ~~~~~ ~~~~~~~ ~~~~ ~~~~~~~~~~, ~~~~~~~~~~, ~~~~~ ~~~ ~~~~ ~~’~~ ~~~~ M. V., c’est ~~~~ ~~~~ ~~~~~~~~~~ ~~~~~~~, ~~’~~~~~~ ~~~~, ~~~~~~ ~~~~ ~~~~~~~~~ ~~~ ~~~~~~~~, qu’ils ~~~ ~~~~~~~~~~~ ~~~ ~~~~~ vivant. ~~’~~~~ ~~~ ~~~~~~~~ ~~~~ ~~~~~ ~~~~ ~~~~~ ~~~~~~~~~~, ~~~~ ~~~~~~~~~~ que souvent ils ~~~ ~~~~~~~~~~ ~~~~~ ~~~~ ~~~~~ ~~~~~ ~~~~~~~~~. ~~~~~~ ~~~~~~~~ ~~~ ~~~ ~~~~~~~~~~ ~~~~ ~~~~~~~~~~, ~~~ ~~~~~~~~~~~ ~~~~~~~ ~~~ ~~~~~~~~~ ~~~ ~~~ genre.\nRien ~~~ ~~~~ ~~~ ~~~~~~~~~~~~ ~~ merveille, évidemment, à ~~~~ ~~~~~ ~~~~ ~~~ ~~~~~~~~~~~~ ~~~~~~~, ~~~~ ~~~ ~~~~~~~~~~~~~ ~~~~ ~~~~~~~~, ~~~~ ~~~~ ~~~~~~~~~~~~. ~~~~~~~~~ ~~~~~~~ ~~~~~ ~~~~~~~~~~ ~~~~ ~~~~~~~ ~~~ ~~~~~~~~~~~~~ ~~~~~ ~~’~~~~~~~ ~~~~ ~~~~~~~~~~, ~~~~ actions, les obligations, ~~~~ ~~~~~~~~~ ~~~~~~~~~, ~~~~~ ~~~~ ~~~~~~~~~~ ~~~~~ ~~~ ~~~~~~~~~~~, ~~~~~~~~ ~~~~~ ~~~ ~~~~~ ~~~~~~~~~~. ~~~ ~~’~~~~~ ~~~~~~~~~, ~~~~~ ~~’~~~~~~~~ ~~~~~~~~~ ~~~ ~~~ ~~~~~~~~~ ~~~~~~~~ ~~~ ~~~ ~~’~~~~~~~~ — l’une étant ~~~ ~~~~~~~~~~ ~~~ ~~’~~~~~~, ~~~ ~~~~ ~~~~~ ~~~~~~ ~~~ ~~~ ~~.~~.~~. — ~~~ ~~~~~~~ ~~~~ ~~~~~~~~, ~~~ ~~~~~~ ~~~~~~~~ ~~ ~~’~~~~~~~~~, ~~’~~~~~~~~ ~~~ ~~~~~~~~ ~~~~~~~~~~, ~~~~~~~~~~ ~~~~ mauvaises influences de ~~~ ~~~~~~~~, ~~~ ~~~ ~~~~~~~~, ~~~ ~~~~~ ~~~~~~~~~~~~ ~~ ~~~~~~~~ ~~~ ~~~~~~. ~~’~~~~~~ ~~~~~~~~~~~~ ~~~~ ~~~~~~~~~ ~~~~~~~~~~ ; ~~~ ~~~ ~~~~~~~~ ~~ ~~~~~~~~ ~~’~~~~~~~~ ~~~~ ~~~~ ~~~~~ ~~~~ précaire.\nvoir l’entrée du mercredi 2 août 2017 et ses 3 images dans Le Jour ni l’Heure


Lazhadeg ar Merc'her 7 a viz Genver 2015 e ti Charlie Hebdo - Wikipedia\nLazhadeg ar Merc'her 7 a viz Genver 2015 e ti Charlie Hebdo\nLazhadeg ar Merc'her 7 a viz Genver 2015 e ti Charlie Hebdo zo ur gwalldaol graet e Pariz en deiz-se, pa voe lazhet 7 den hag a laboure evit ar gazetenn sizhuniek flemmus Charlie Hebdo. Ar gwalldaol kentañ gougemennet gant Daech e Bro-C'hall eo.\n2 Lazhadeg all\n3 War-lerc'h an drouklazherien\n4 Goude an darvoudoù\n5 Efedoù politikel\n6 Prosez ar gwalldaolioù\nD'ar 7 a viz Genver 2015, da war-dro 11 eur 30 veure, e c'hoarvezas ur gwalldaol e burev Charlie Hebdo e-kerzh un emvod kelaouenniñ, tra ma oa nevez embannet niverenn 1177 ar sizhunieg. Daou zen armet, ar vreudeur Kouachi, a yeas e-barzh an ti gant armoù AK-47 hag un RPG. War a seblant e klaskent lazhañ rener ar gelaouenn dreist pep tra. Daouzek den a voe drouklazhet gante, ha pemp a voe gloazet.\nLazhet e voe: Cabu, Charb, Honoré, Tignous, Wolinski, ar bsikanalizerez Elsa Cayat, an armerzhour Bernard Maris, ar poliser Franck Brinsolaro a ziwalle Charb, ar skridreizher Mustapha Ourrad, un den pedet, Michel Renaud, paotr ar c'hempenn Frédéric Boisseau. Ur gward eus ar peoc'h, Ahmed Merabet, a voe lazhet er-maez, er boulevard Richard-Lenoir, gant an daou zen o tec'hel. Unnek den all a voe gloazet, pevar dreist-holl a oa gloazet-fall.\nAntronoz e oa bet kendalc'het gant al lazhadegoù e Pariz, pa voe muntret pemp den all gant Amedy Coulibaly, ur c'hamarad d'an daou vreur Kouachi.\nWar-lerc'h an drouklazherienAozañ\nKlask a voe war-lerc'h an daou zrouklazher, ha lazhet e voent gant archerien ar GIGN, en un ti-moulañ ma oant repuet, e Dammartin-en-Goële, en hanternoz da Bariz. Lavaret o doa ar wazed ober evit Al-Qaida en ledenez Arabia (AQPA).\nLazhet e voe A. Coulibaly ivez er gourmarc'had Hyper Casher, e-kichen « Dor Vincennes ».\nGoude an darvoudoùAozañ\nDisheñvel e oa an abegoù embannet gant oberourien an daou walldaol, daoust ma oant liammet rak en em anavezout a raent holl, ha ma oant awenet e oant holl gant ar relijion, an islam \nEn abeg da ludresadennoù eus ar profed Mohammed bet embannet er gazetenn e klaske ar vreudeur Kouachi war-lerc'h Charb, rener Charlie Hebdo, pa'z eo berzet skeudenniñ ar profed hervez lod desterierien eus pelec'h e teu ar ger? ar C'horan.\nLiv an enepyuzevegezh a oa war gwalldaol Coulibaly, pa dagas ur stal-voued kacher.\nDa noz e komzas prezidant ar Republik c'hall, François Hollande, er skinwel, da lavarout e oa un dagadeg sponterien a-enep Bro-C'hall, a-enep « ar Republik », a-enep « an demokratelezh », hag e c'halvas an dud d'ober « an unded vroadel » a-enep ar sponterien hag o gwalldaol ouzh « talvoudoù ar Republik ». Adkemeret e voe ar gerioù-se er skinweloù ha skingomzoù gall a rae anv ivez eus ar stourm ouzh ar « gumuniezhouriezh » hag « an islamouriezh ».\nDa-heul e voe manifestadegoù lec'hel aozet gant kevredigezhioù a-leizh, betek « kerzhadeg republikan » ar Sul 11 a viz Genver 2015. War-dro 3,7 milion a dud a voe er straedoù en deiz-se e Bro-C'hall, ha dibunadegoù a voe e broioù all ivez.\nUn toullad politikerien c'hall o deus lavaret e oa ret difenn talvoudoù ar republik c'hall :\nRama Yade er gelaouenn Le Monde.\nProsez ar gwalldaolioùAozañ\nD'ar 2 a viz Gwengolo 2020 e krog prosez bras gwalldaolioù ar 7 a viz Genver 2015 e Pariz. Prosez ar gendorfedourien eo, rak eo marv ar vuntrerien ar vreudeur Kaouchi hag Amedy Coulibaly, hag ezvezant ar c'hougemennerien eus an aozadur islamek Daech ivez.\n↑ Rocket-Propelled Grenade, "Greunadenn Bannet dre Rokedenn (GBR)"\n↑ BFM TV (fr)\n↑ A-zivout gwalldaolioù Pariz, lennit savboent ar c'hoarier basketball Kareem Abdul-Jabbar er gelaouenn stadunanat Time, vol. 185, n° 2/2015, deiziadet 26/01/2015, p. 15 ; gwelit ivez Time.com (en)\nAdtapet diwar « https://br.wikipedia.org/w/index.php?title=Lazhadeg_ar_Merc%27her_7_a_viz_Genver_2015_e_ti_Charlie_Hebdo&oldid=1884150 »\nDernière modification le 2 Gwe 2020, à 11:27\nKemmoù diwezhañ degaset d'ar bajenn-mañ d'an 2 Gwe 2020, da 11:27.


Armel Beaufils - Wikipedia\nGoude ar pardon\nÉmile Jean Armel-Beaufils lesanvet Armel Beaufils pe Armel-Beaufils, bet ganet d'ar 26 a viz Du 1882 e Roazhon hag aet d'an Anaon d'ar 21 a viz C'hwevrer 1952 e Sant-Briag, a oa ur c'hizeller breizhat.\nOber a reas e studi e Skol rannvroel an arzoù-kaer Roazhon. Kizellet en deus meur a vonumant koun evit kumunioù Breizh.\nNav straed da nebeutañ a zo bet anvet war e lerc'h e Breizh.\nDenise Delouche, Les noms qui ont fait l'histoire de Bretagne, Coop Breizh et Institut culturel de Bretagne, 1997\nFlorence Rionnet, Pierres de Breizh, le sculpteur Armel Beaufils (1882-1952), kat. disk. Dinarz, mirdi / Villa Eugénie, 24 a viz C'hwevrer – 30 a viz Gwengolo 2001, kêr Zinarz, 2001, 34 f. (skeudennet) (notice BnF n°FRBNF38887461)\nÉmile-Jean Armel-Beaufils war ziaz roadennoù Joconde\nAdtapet diwar « https://br.wikipedia.org/w/index.php?title=Armel_Beaufils&oldid=1793255 »\nKemmoù diwezhañ degaset d'ar bajenn-mañ d'an 4 Mae 2018, da 19:16.


sumereg – An ti da vont war-raok gant ar Brezhoneg\nAr sumereg, yaouankiz ur yezh kozh\n1 C'hwevrer 2021 13 C'hwevrer 2021 ~ kevredigezh Ti ar brezhoneg\t~ Ober un evezhiadenn\nEnrolladenn ar brezegenn\nRoll ar gerioù skiantel implijet e-koulz ar brezegenn\nHenoniezh : Enklask skiantel ar sevenadurioù an amzer dremenet dre o aspadennoù. Archaeology / Archéologie\nTabletennoù pri : Tabletennoù savet gant pri kriz a veze skrivet warno gant un tamm raoskl. Clay tablets / Tablettes d’argile\nDazlenn : Dont a-benn da lenn un testenn skrivet gant ur skitur dianavezet. Decipher / Déchiffrer\nSemeteg : Strollad pobloù ha yezhoù er Reter-Nesañ (An Arabed, An hebraed, h.a.). Semite, semitic / Sémite, sémitique\nMezopotamia : Ur vro e bro Irak a-vremañ, lec’hiet etre ar stêr Tigr hag ar stêr Eufrat. Don’t a ra ar ger eus an henc’hresianeg evit “etre ar stêrioù” (mesos potamos) Mesopotamia / Mésopotamie\nGennheñvel : Un doare skrivañ e stumm tachoù bihan staget asamblez. Cuneiform / Cunéiforme.\nDaspegel : ur yezh savet dre sammañ morfemoù (pe tammoù ger) an eil war-lec’h eben. Agglutinative / Agglutinante.\nDroad ergativel : un droad implijet evit merkañ renergraer ur verb tranzitivel. Ergative case / cas ergatif.\nDroad absolutivel : un droad implijet evit merkañ koulz rener ur verb amdranzitivel a renadenn/gouzañver ur verb tranzitivel. Absolutive case / cas absolutif\nLec’henn : ur ger-benveg a vez staget ouzh ur ger all evit reiñ titouroù a-fed amzer ha lec’h. Postposition\nTreuzlizherennadur : adskrivañ ur reizhad lizherennañ en ur reizhad lizherennañ all, evel treuzhlizherennañ un anv a zo el lizherenneg c’hresianek en hini latin. Transliteration / Translittération\nAVAÑTUR AN DAZLENN\nD’an 21 a viz Genver 1852, emañ an henoniour iwerzhonat Edward Hincks hag e c’henlabourer saoz Henry Rawlinson oc’h ober enklaskoù e kêr kozh Niniv, e hanternozh bro Irak.\nAn daou enklasker a gav un nebeud tabletennoù pri goloet gant enskrivadurioù gennheñvel.\nD’ar poent-se, Rawlinson a oa anavezet evel dazelenner an akkadianeg, ur yezh semeteg komzet etre azalek ar IV milved kent J.-K.\nAn daou gouizeion a gav dezho o deus kavet ur yezh tost ouzh an akkadianeg pe ar siteg, ur yezh aorin eus Azia ar C’hreiz. E gwirionez, kalzig a tabletennoù a seurt-se a oa bet kavet e Mezopotamia e-pad ar bloavezhioù a-raok.\nKoulskoude, den ne deue a-benn da lenn anezho. Goude kavadenn Niniv, ar gevredigezh skiantel a zo bet rediet da gavout peseurt yezh a oa skrivet war an tabletennoù.\nHincks a soñj dezhañ ez eo ur yezh disheñvel diouzh ar yezhoù semeteg anevezet betek poent.\nPadal, e 1859, ar skiantour gall Jules Opport a lâr, adarre, ne c’hell ket ar yezh nevez-se bezañ un dra all eget ar siteg, e-giz ma oa bet lâret abretoc’h gant Rawlinson.\nE 1874, Joseph Halevy a skriv e c’helfe bezañ ur yezh kuzh implijet gant an Akkadianed. Ur seurt kod a vefe dibosupl da lenn.\nE-koulz an XIXvet kantved, e oa diaes d’ar skiantourien anzav e c’helfe ar yezh kentañ bet skrivet en Istor bezañ disheñvel diouzh ar yezhoù semeteg. Dibosupl a seblante dezho nac’hañ ne oa ket ar Bibl kentañ dastumadeg skridoù ar bed. Bez e oant oc’h ober enklaskoù er Reter-Nesañ evit kavout prouennoù e oa bet krouet ar Sevenadur gant ar bobloù semeteg.\nA-benn ar fin, Jules Oppert, unan eus arbennigourien bras ar sevenadur akkadianeg, a ginnig a c’helfe ar skridoù nevez kavet e Mesopotamia bezañ liammet gant ur bobl nann-semeteg anvet « Sumer » hag a vez komzet deus outi er skridoù roueel akkadianeg. Reiñ a ra d’ar yezh kavet e Niniv an anv « sumereg ».\nE 1889, Carl Bezold hag enklaskerien all a anzav e oa ur yezh all eget an akkadianeg hag a c’helfe bezañ ar yezh kentañ skrivet en Istor, da lâret eo ar sumereg.\nKoulskoude, ret eo gortoz labourioù François Thureau-Dangin hag Arno Poebel evit ma vefe skignet ar c’hentañ troedigezhioù skridoù sumereg a-gevred gant ar c’hentañ yezhadur sumereg skrivet en ur yezh europeat, e 1923.\nISTOR AR YEZH\nAr sumereg a zo ur yezh emzivad. N’eus ket tu stagañ anezhi ouzh ur familh yezhoù resis. N’he deus netra da wellet gant ar yezhoù semeteg all.\nPadal, un nebeud enklaskerien a soñj dezho e c’helfe bezañ staget ar sumereg ouzh ar yezhoù altaeg (yezhoù komzet en Azia ar C’hreiz).\nAr sumereg a zo bet komzet, moarvat, adalek ar Ragistor ha skrivet adalek ar IV milved kent J.-K. ha marteze zoken a-raok.\nWar ar seblant, ar Mezopotamianed o deus paouezet d’ober gant ar sumereg hepken adalek ar IIIvet milved kent J.-K.\nE gwirionez, pobloù semeteg zo deuet d’en em staliañ e Mezopotamia abred a-walc’h : an Akkadianed.\nDa gentañ, an div yezh a oa komzet asambles, an eil kevatal ouzh egile.\nAn Akkadianed o deus studiet ar sumereg hag o deus dibabet skrivañ o yezh dezho gant ar skritur genheñvel, e-giz ar Sumerianed.\nAr skritur gennheñvel a zo un doare-skrivañ e stumm tachoù bihan staget asambles.\nAn Akkadianed o deus skrivet ivez ur bern geriadurioù akkadianeg-sumereg. A-drugarez dezho ez eus bet tu dazlenn ar sumereg ! D’ar mare-se, ar sumereg a oa ar yezh ofisiel Mezopotamia ha yezh ar roueed hag an uhelidi.\nPadal, Sargon Akkadia, diazezer kentañ impalaeriezh Mezopotamia ha kentañ roue bet o ren war Mezopotamia, a lak ar yezh akkadianeg da vezañ yezh ofisiel e impalaeriezh divent.\nGoude diskar an impalaeriezh akkadian, unan all a zo krouet gant ar roue sumerian Ur-Nammu. An impalaeriezh-se a vez anvet bremañ Ur III.\nE-pad ouzhpenn ur c’hantvloaz, ar sumereg a deu da vezañ adarre yezh ofisiel Mezopotamia. Koulskoude, diaes eo deomp gouzout ma oa komzet ar sumereg gant ar boblañs a-bez pe gant an uhelidi hepken.\nAr pezh zo sur, d’an nebeutañ, eo ez eus bet skrivet kantaoù ha miliadoù a skidoù e sumereg d’ar mare-se. Goude diskar Ur III, ar sumereg n’eo ket nemet ur yezh skrivet ha n’eo ket mui implijet gant tud ar bobl.\nKomzet vez sumereg e Nippur, kêrbenn relijiel Mezopotamia. Ar sumereg a deu da vezañ evel al Latin en Europa ar Grennamzer. Yezh ar gouizieion, yezh ar relijion, ar skiantoù hag un nebeud skrioù ofisiel. Betek dibenn an Hennamzer, n’eus nemet ar yezhoù semeteg a chom kreñv er Reter-Nesañ, evel an akkadianeg, ar babyloneg pe c’hoaz an arameeg. Ha koulskoude, skrivet zo bet traoù e sumereg betek ar c’hentañ kantved goude J.-K. ! Ar sumereg, kentañ yezh skrivet ar bed a zo bet implijet e-pad ouzhpenn 4 000 vloaz…\nFRAMM HAG EMDROADUR AR YEZH\nBez ez eus div rannyezh e sumereg, an eme-gir hag an eme-sal. An eme-gir a zo ar rannyezh pennañ.\nArabatoc’h deoc’h faziañ etre ar rannyezhoù skrivet hag ar rannyezhoù komzet. An daou-mañ a zo rannyezhoù skrivet. Sur a-walc’h e oa meur a rannyezhoù komzet gant an dud met n’eus roudoù ebet anezho er skritur.\nBez ez eus ivez daou zoare skrivañ, an UD.NUN.GAL hag an dingir En-lil. An hini pennañ a zo an UD.NUN.GAL.\nUr yezh daspegel eo ar sumereg, evel ar Finneg pe an hungareg : da lâret eo, pep ger a zo graet dre sammañ morfemoù (pe tammoù ger) an eil war-lec’h eben.\nUr yezh ergativel eo ivez : RENER UR VERB TRANZITIVEL A VEZ DISPLEGET EN DROAD ERGATIVEL GANT AL LEC’HENN –e  Da skouer : lugal-e bad-Ø i-n-sig-Ø : AR ROUE EN DEUS DISTRUJET (i-n-sig-Ø) AR VOGER (bad) pe, e brezhoneg flouroc’h “distrujet zo bet ar voger gant ar roue”.\nRENER UR VERB AMDRANZITIVEL A VEZ DISPLEGET EN DROAD ABSOLUTIVEL MERKET GANT AL LOSTGER ZERO  Da skouer : lugal-Ø mu-ĝen-Ø: AR ROUE (lugal) ZO DEUET(mu-ĝen) pe, e brezhoneg flouroc’h “deuet eo ar roue”.\nUr frazenn zo frammet e-giz-se : RENER + RENADENN + CHADENN VERBEL\nEvidoc’h da gaouet ur mennoz eus penaos e vez savet frazennoù, setu amañ ur skouerenn gant ar verb du evit « sevel »\nMu-du = SAVET EN DEUS\nMu-na-du = SAVET EN DEUS EVITI\nMu-na-ni-du = SAVET EN DEUS EVITI AMAÑ\nDa gentañ, ar sinoù o doa un neuz tost ouzh ar hieroglyphoù egyptek : pep sin a skeudenne un dra resis. An doare-se zo bet implijet betek ar IV milved, pa oa graet gant ar skritur evit ar c’hontoù hag ar jedoniezh.\nAdalek dibenn ar IV milved, ar skritur zo deuet da vezañ implijet tamm ha tamm evit ezteurel mennozhioù fetis ha difetis. Neuze, ar sinoù zo bet aesaet.\nAdalek 26000 kent J.-K., ar skritur zo deuet da vezañ gennheñvel penn da benn.\nWar-dro 1000 kent J.-K., ar sinoù zo bet peurijinikaet. Un nebeud kantadoù a sinoù a vez kavet. O niver resis a cheñch a vare da vare.\nUr sin a-dalv ur son. Met ur son a c’hell kaout meur a ster disheñvel. Neuze, pa vez treuzlizherennet ar sumereg en hor yezhoù a-vremañ, evit difforc’hiñ etre bep ster, staget vez ur sifr ouzh ar ger. Da skouer E2: TI / E: HO ! SALUD.\nLennet ha skrivet vez ar sumereg a gleiz da zehou hag a-grec’h da draoñ.\nMa c’hallomp anavezadenniñ ur yezh, ar sumereg, har ur vro, Sumer, lec’hiet e kreizteiz Mezopotamia, ne c’hallomp ket anavezadenniñ ur gwir bobl sumerian. Evit an enklaskourien, ar Sumerianed a zo liammaet etrezho gant ur yezh, ur relijion hag un doare bevañ.\nPadal, ne oa ket nemet ar Sumerianed o pleustriñ war o relijion nag oc’h heuliañ o doare bevañ. Ar bobloù semeteg o chom e Mezopotamia ivez a veve e-giz ar Sumerianed.\nSargon, kentañ impalaer Mezopotamia, un akkadian, a zo bet an hini kentañ oc’h en em ginnig evel “Roue Sumer hag Akkadia”. Hag an anv-se zo bet miret gant roueed Mezopotamia e-pad kantvedoù da heul anezhañ.\nDa lâret gwir, tud an Henamzer ne selle ket ouzh an diffoc’hoù etre ar bobloù evel ma reomp bremañ.\nAbred en Istor, ar Sumerianed zo bet mesket gant pobloù all a oa staliet war o zamm douar ha savet o deus ganto o identelezh. A-benn ar fin, dibabet zo bet gant ar Sumerianed dilezel o yezh evit adoptiñ hini ar bobloù semeteg. Koulskoude, o relijion hag o doare bevañ o deus levezonet ar re o vevañ ganto.\nHiziv an deiz, kavet zo bet kantadoù ha miliadoù a skridoù sumereg. Lodenn vrasañ anezho zo bet dazlennet.\nAr sumereg, kentañ yezh skrivet ar bed anavezet betek bremañ a zo c’hoazh studiet don. Ur bern gerioù, frazennoù ha skridoù a chom dibosupl da lenn. Da lâret eo, hor ouiziegezh eus ar yezh sumereg a chom tanav. Ur bern labour a chom c’hoazh. Evit reiñ deoc’h ur mennozh, anavezet vez kalz gwelloc’h yezh an Henejipt eget ar sumereg.\nSetu perak n’eus ket kalz ha hentennoù sur evit deskiñ ar yezh hoc’h unan. An holl am eus kavet o deus fazioù pe harzoù eno. Tost bewech ma vez embannet unan nevez ez eus un tabud etre an enklaskerien diwar e-fenn. Ret eo chom evezhiek. M’ho peus c’hoant kaout un tañva eus ar yez nemetken, neuze, gall a reoc’h mont da wellet an hentennoù nevez embannet gant skolioù-meur e Breizh-Veur, Allamagn hag Ostria, dreist-holl. Padal, ma ali deoc’h eo goulenn skoazell gant kelennerien ha lenn pep tra nevez embannet diwar-benn ar sumereg er gevredigezh skiantel. Cheñch a ra hor ouiziegez eus ar yez buan kennañ. Ar pezh zo bet skignet da vloaz zo a c’hell bezañ sellet evel faos hiziv an deiz.\nUn nebeud skolioù-meur a ginnig kentelioù sirius gant enklaskerien a zo o labourat war ar yezh. En o-zouez ez eus hini Geneva, Cambridge pe Tübingen. Skol-veur Strasbourg a ginnig zoken un diplom e sumereg digor d’an holl, dre lizher. Studiet vez ar yezh e-pad daou vloaz hag en dibenn e c’heller lenn un nebeud eus skeioù meur Mezopotamia.\nSetu amañ un nebeud luc’hskeudennoù eus ma chentellioù e Strasbourg evidoc’h da wellet penaos vez labouret eno ha peseurt live ez eus tu tapout goude daou vloaz.\nUr bern binviji zo bet krouet evit studiañ ar sumereg. Ur geriadur enlinenn a ro deoc’h sterioù ar gerioù e sumereg hag en akkadianeg. En o-zouez, ar geriardur anvet The Pennsylvanian Sumerian Dictionary, krouet gant skol-veur mirdi denoniezh hag henoniezh Pennsylvania. Ar raktres, anvet Pennsylvania Sumerian Dictionary Project (PSD), a glask skignañ ar geriadur ar glotañ posubl war an Internet, digor d’an holl, gant ur bern skridoù sumereg. Kalz aesoc’h eo d’ober gantañ eget gant ar geriadurioù paper a vez kavet e levraouegoù ar skolioù-meur. Deomp da wellet penaos e za en-dro.\n7 Genver 2021 ~ kevredigezh Ti ar brezhoneg\t~ Ober un evezhiadenn


Kan ar Bed, ur raktres dreistordinal — Bannoù-heol\nPostet d'an 01/12/2018 - Pennadoù\nKan ar Bed, ur raktres dreistordinal\nKan ar Bed, levr ha pladenn nevez Bannoù-heol, ti-embann Arnaud Elégoët, a zo ur raktres dreistordinal, o kontañ dre ar sonerezh beaj ur bugel dre ar bed. Ouzhpenn kant den o deus kemeret perzh ennañ.\nSerret eo an noz sioul war Vreizh. Emañ Liza o vont da gousket, he moumoun en he divrec’h. Ha pell emañ da soñjal neuze emañ hi o vont d’ober tro ar bed... Dre he huñvre ez aio da bourmen betek bro Rusia, Euskadi, SuAfrika pe c’hoazh Kabilia. War he hent e klevo sonerezh a-bep seurt, kanet e brezhoneg hag e yezhoù pep bro... Setu an istor kontet gant Kan ar bed levr nevez Bannoù-heol. Ur bladenn a ya da heul al levr, a c’heller klevet warni an holl donioù-se, o veskañ brezhoneg hag alamaneg, korseg pe euskareg. Ur brav a brof evit ar bugaligoù met ivez an dud deuet ! Padal ne oa ket Arnaud Elegoët, e penn an ti-embann, o soñjal e vefe bet ret dezhañ ober eñ ivez un tamm mat a hent evit dont a-benn da gas da benn ar raktres.\n“Meur a wech omp bet digalonekaet”, a zispleg eñ, en ur gontañ an holl skoilhoù a save dirazañ. Ganet eo ar menoz pevar bloaz 'zo. Boaz eo Arnaud Elegoët da embann levrioù evit ar re yaouank, troidigezhioù hepken betek bremañ : Arzhig Du, Titeuf, Boulig & Billig... Met gant e vignon Joris Inadias o deus bet c’hoant ar wech-mañ da sevel ur bladenn. “Alies a-walc’h e vez kemeret ar vugale evit tud ne vefent ket gouest da selaou sonerezh a bep seurt. Komzoù un tammig null, kempennoù justik a glever. Ne blij ket din an doare-se da welet an traoù. Pa vezer bihan e ranker selaou a-bep seurt traoù evit bezañ digor war ar bed.”\nTamm-ha-tamm e teu ar raktres da vezañ brasoc’h-brasañ. Daouzek ton eus ar bed a-bezh a zo bet dibabet ganto, tonioù hengounel pe get : Sandmänchenn, Tumbalalaika, Hegoak, Avava Inouva, Rumba de Barcelona… Goulenn a reont gant daouzek skrivagner treiñ ar c’hanaouennoù pe adsevel pozioù e brezhoneg warno. Hag evit enrollañ ez eont da gavout laz-seniñ… Sofia, e Bulgaria ! “Da gentañ hor boa goulennet gant laz-seniñ Breizh. Atav emaomp o c‘hortoz ar respont...”, a gont Arnaud Elegoët. Rak n’eo ket bet aes sevel Kan ar bed. Tost da 140 den a zo bet o labourat warnañ : laz-seniñ sinfoniek Sofia, laz-kanañ Plougastell, arzourien evel Véronique Autret pe Dan ar Braz, skolajidi Diwan... Ha gwan eo bet ar sikourioù.\n“Kinniget hor boa ar raktres da Di Embann ar Skolioù. Met ar c’huzul embann ne oa ket plijet peogwir e oa anv eus frankiz en un nebeud tonioù… Kavet hon eus gwelloc’h ober al labour hon-unan.” Skuizh eo Arnaud Elegoët, kelenner war ar muzik en ur skolaj e Kemper hag embanner a-youl vat, met laouen-bras ivez gant an disoc’h. “Treiñ a zo mat, met krouiñ a zo pinvidikoc’h, setu pezh a ziskouez startijenn ur yezh.” E gwerzh er stalioù-levrioù emañ bremañ Kan ar bed, ha war al lec’hienn kanarbed.bzh.\nLe nouveau projet des éditions Bannoù-heol, mené par Arnaud Elegoët, est un livre-CD ambitieux. Kan ar bed, paru le 20 novembre, raconte le voyage musical autour du monde de Liza. Plus de 140 personnes, de Dan ar Braz à l’orchestre symphonique bulgare de Sofia, y ont participé.\nKan ar Bed - Levr-CD\nKan ar Bed - CD


Coco Chanel (19 a viz Eost 1883 e Saumur - 10 a viz Genver 1971 e Pariz) a oa ur grouerez giz, un plac'h a afer hag ur spierez nazi.\n3 Kaniñ a ra Coco\n4 Roiñ a ra dour e Vichy\n5 Ur c'habellerezh disheñvel\n6 Krogamant ur remzad bras\n7 Coco e-pad ar brezel\n10 An distro\n11 Mont a ra kuit Coco, chom a ra Chanel\nHe zad, Albert Chanel, ur marc'hadour merserezh, en deus bet ur bugel ur bloaz abretoc'h anvet Julia-Berthe gant Jeanne Devolle. Ar c'houplad en em stali e Saumur. N'emaint ket dimezet c'hoazh, ha c'hoant en defe Albert da werzhañ gwin. Da c'hortoz e ra Jeanne micherioù bihan a-bep seurt e-barzh ur gambr e kêr. Dimeziñ a reont e nevez-amzer ar bloaz warlec'h, a-raok en em staliañ en Issoire en un ti bihan. Albert a ya a-lies kuit, ha Jeanne liesoc'h-liesañ da welet he familh. Padout a reas tri bloaz, hag ar c'houplad o deus bremañ 5 bugel : Julia, Gabrielle, Alphonse, Antoinette ha Lucien. Klañv eo Jeanne met n'he deus ket c'hoant en em bareat a-benn mirout he argant. Mervel a ra ar 16 a viz c'hwevrer 1895. Albert ne ouia ket petra ober gant e vugale. Familh Jeanne n'eus ket c'hoant ober war o zro. Erfin, kas a reas Alphone, 10 vloaz, ha Lucien, 6 vloaz, e-barzh un ti-feurm. Gabrielle, oadet bremañ eus 12 vloaz, a zo lec'hiet gant Julia-Berthe, 13 vloaz, hag Antoinette, tost 8 vloaz, e-barzh ti-emzivaded Aubazine. An tri c'hoar ne welas james o zad en-dro, ha hep kaout keloù ebet dioutañ. Chom a reont 7 vloaz en ti-emzivaded, gwisket bemdez gant ar memes sae du. Kas a reas da Gabrielle ur goust evit an traoù simpl-tre.\nCoco chanel e 1912. Krouet ganti eo an tok.\nDeskerezh[kemmañ | kemmañ ar vammenn]\nD'an 19 a viz Eost 1901, Gabrielle eo 18 vlez. Lec'hiet eo gant he div c'hoar e-barzh ur skol-lojañ, e-lec'h ma adkavont ho moereb Adrienne Chanel, yaouank evelte. Gant sikour ar chanoinezed, kavout a ra Gabrielle hag Adrienne ul labour e straed an horolaj e-barzh ur c'heñwerzh e merzerezh berzh a zoug an ardammez : « E Santez-Mari, soieries-dentelles-rubans ». Lojet emaint a-us ar stal e-barzh ur mansard.\nKaniñ a ra Coco[kemmañ | kemmañ ar vammenn]\nGabrielle ha Adrienne o deus en em staliet war vord an Allier a dreuz ar geriadenn. Kregiñ a ra Gabrielle da ganiñ e-barzh ur c'hafe, ha goulennet eo bep noz get an ofisourien. Anvet eo bremañ « Coco », rak kaniñ a ra « Qui qu'a vu Coco dans l'Trocadéro? ». Admiret eo get kalz a baotred yaouank, evel Etienne Balsan, mab ur familh binvidik oc'h ober e servij soudard en 90 vet rejimant troaderien.\nRoiñ a ra dour e Vichy[kemmañ | kemmañ ar vammenn]\nSikour a ra Etienne Balsan da gas Gabrielle ha Adrienne e Vichy, rak c'hoant he deus honnezh da vont pelloc'h 'barzh he remzad arzourez. Ober a ra kalz a selaouidigezh, hep berzh. Kemer a ra kentelioù kaniñ ha dañsal er davarn, ha engouestlet eo evit roiñ dour a-benn gellout paeañ he frejoù. Tost aze eo ar goañv, ha kemer a ra an diviz da zistreiñ e Moulins. Bevañ a ra Adrienne d'un nebeud kilometradoù eus Moulins, e Sauvigny. Prenet n'eus Balsan tachenn Royallieu, ur manati kozh e kreiz ar c'hoed hag ar blaenoù. Mont a ra Gabrielle da vevañ gantañ. N'eus ket kement a garantez etreze, mes kentoc'h ur vignoniezh bras. Etienne a resev alies bourc'hizien en e di, pe sportourien ar rannvro, bepred embrouget get o maouezed. Gabrielle a zo bepred gwisket simpl-tre, hag evezhiet eo get selloù iskis. Merzet eo get Emilienne d'Alençon, ur gomedianez bras e Paris.\nUr c'habellerezh disheñvel[kemmañ | kemmañ ar vammenn]\nNe gar ket Coco chom arwareg. Ober a ra tokoù bihan lakaet izel-tre war he zal. Kejiñ a ra get Boy Capel e 1908 er Pyreneoù. Kalonekaat a ra Coco da werzhañ he zokoù, ha Gabrielle a stalia ur stal-labour c'habellerezh e Paris, boulouard Malesherbes. Labourat a ra get Adrienne hag he c'hoar Antoinette, o paouez da vont kuit eus ti-lojañ Moulins.\nKrogamant ur remzad bras[kemmañ | kemmañ ar vammenn]\nBevañ a ra Coco get Boy Capel e-barzh un ranndi bras. Finansiñ a ra dezhi ul lec'h evit ur saloñs kabellerezh anvet « Chanel Modes ». En hañv 1913, Boy Capel, a feurm dezhi ur stal e Dauville. Hennezh a zo anvet « Gabrielle Chanel ». Berzh he deus dija, hag e 1912 e kroua tokoù ur pezh c'hoari eus Maupassant. Daou vlez diwezhatoc'h, deskiñ a ra emañ he c'hoar vras Julia-Berthe marv gant ar c'hleñved sec'h.\nCoco e-pad ar brezel[kemmañ | kemmañ ar vammenn]\nAn 2 a viz Eost 1914 emañ disklêriet ar brezel da V/Bro C'hall get an Alamaned. Tost 31 vlez emañ Gabrielle. Darbariñ a ra Gabrielle saroioù gwenn hag aes da glañvdiourezed-zo. E 1915 e tigor Chanel un ti-bras nevez. Staliañ a ra du-se he stal-labour, ur stal hag he apartamantoù prevez. Dont a raio da vout he c'hentañ ti-gwriad. E diskar-amzer ar vlez da-heul, kinnig a ra he kentañ dastumadeg. 32 vlez eo. An danvez a vank e 1915, hag implijout a ra Coco ar jersey, un danvez betek-hen implijet nemet evit dilhadoù sport pe gouronkañ ar baotred. Diouzhtu a vez prenet he zilhad nevez e jersey. E 1918 he deus coco kalz a berzh, implij a ra muioc'h evit 300 micherourezed, gellet a ra erfin distaolañ Boy Capel.\nGlac'har[kemmañ | kemmañ ar vammenn]\nRet eo da Boy Capel kaout ur gwreg. Mezhekae eo Coco. Karout a reas anezhañ betek un nozvezh, an 22 a viz kerzu 1919, pa zeskas da 4 e mintin e oa bet lazhet Boy Capel war an hent. «En ur goll Capel, kollet m'eus pep-tra », a anzavas Coco 50 vlez diwezhatoc'h. Glac'haret, labourat a ra evel biskoazh. Kreskiñ a ra c'hoazh ar berzh eviti. E dibenn ar blez 1920, Antoinette, dimezet abaoe un nebeud mizioù, a varv d'he zro e Buenos Aires ag ar grip Spagnolek. En em serriñ a ra Coco e-barzh he zi bras. Diwezhatoc'h, en hañv o tont a grog Coco da vont kuit ag he vuhez serret. E 1912 e Paris, e-tal ar blas Vendôme a stag Coco an niverenn 27, 29 ha 3, ha ar straed Cambon. Krouañ a ra saeoù get tresoù slav p'he deus un darempred amourous get an Duk Bras Pavlovitch eus Rusia, un den e arlu, niz an tsar Nikolas II.\nN°5[kemmañ | kemmañ ar vammenn]\nErnest Beaux a ginnig da Coco meur a front. Daou rummad a zo a standilhon niverennet eus 1 da 5 ha eus 20 da 24. Choajiñ a ra Gabrielle da gentañ an n°22, mes choajiñ a ra an hini 5 a-benn skeudenniñ he dastumadeg. Dont a ra buan da vout ur best-seller. Ar Brezel a zo disklêriet an 3 a viz Gwengolo 1939, goude berzh bras « Reolenn ar c'hoari ».\nTout he micherourezed en em stalio e tioù arall pe a savo o hini, evel Lucia Boutet. N'eus nemet ar stal c'hwezh-vat ha reizhoù a chom digor. E 1940 en em c'houlli Paris. Mont a ra Coco da Cèrbères e-tal Pau. Ur c'hastell he deus du-se, prenet e 1926 evit he niz André. Adwelout a ra du-se Etienne Balsan, kozh. Goude an arsav-brezel, sinet an 22 a viz Even 1940 e tistro Gabrielle da Paris. Bevañ a ra istorioù karantez sekred get Hand Gunther Von Dincklage, un diplomat Alaman. A-drugarez da sikour An Duk eus Westminster ha Churchill, n'he deus ket a gudennoù d'an dieubidigezh. Mont a ra kuit Gabrielle goude fin ar brezel. En em staliañ a ra e-barzh ostalerioù bras ha sioul e Bro Suis. Beajiñ a ra er Pausa, Londrez ha Venizia. Soñjal a ra skrivañ he envorennoù. Meur a levr a vo embannet, dreist-holl goude he marv. Mervel a reas an Duk eus Westminster e 1953. Gwerzhañ a reas Coco La Pausa.\nKalonekaet eo Gabrielle evit digeriñ en-dro stal-labour ar straed Cambon. Adkavout a ra Gabrielle micherourezed kozh, ha konsantiñ a reont holl da zont en-dro. Buan, kregiñ a ra an holl da labourat evit Chanel. Maleruzamant he c'hentañ dastumadeg abaoe he zistro na blij ket d'ar publik. Goude-se, lakaat a ra 2 vlez da lakat tailhoù war ur chupenn bihan Chanel anavezet-tre. Kas a reas ur berzh nevez bras meurbet get an Amerikaned, heuliet get an Europeaniz. Resev a ra e 1957 an Neiman Marcus Award e Dallas, evit « Krouerez ar muiañ adster ag an XX vet kantved ». E 1965, p'emañ Coco 82 vlez, ar mini-vrozh n'eus berzh e Paris. Nac'han a ra Coco da verrat he vrozhioù, lârout a ra emañ vil ar glinoù.\nMont a ra kuit Coco, chom a ra Chanel[kemmañ | kemmañ ar vammenn]\nKregiñ a ra ar bloavezh 1971. An 10 a viz Geñver, kemeret eo Coco ag ur falladenn. Mervel a ra en he c'hambr er Ritz, oadet eus 87 vlez.\nAdtapet diwar « https://br.wikipedia.org/w/index.php?title=Coco_Chanel&oldid=1984508 »\nTud a afer Bro-C'hall


Kelaouiñ e-pad ar c’hleñved-red - Spered ar vro - Le Télégramme\nKelaouiñ e-pad ar c’hleñved-red\nBleuenn Ar Borgn, kazetennerez, a gendalc’h da vont war an dachenn. (Foto DR)\nE peseurt mod e labour kazetennerien Frañs 3 hiziv an deiz ?\nBleuenn Ar Borgn : Betek an dilennadegoù hon eus labouret evel boaz, pe dost. Ur wech embannet ar reolennoù nevez, ez eus bet kinniget deomp buan-tre un aozadur nevez. Goulennet ez eus bet digant an holl chom er gêr da labourat. Ur skipailh hepken eus Frañs 3 Iroise az a war an dachenn bemdez evit boueta ar c’heleier noz evit kornôg bro Frañs. Ar re all a labour war ar rouedad ha skrivañ a reont pennadoù, o c’hervel an dud dre bellgomz. Evit ar poent n’ez eus ket a geleier ken e brezhoneg, met emaomp o prederiañ evit ma vefe kinniget pennadoù e brezhoneg war ar web. Ret eo kaout ur mod da labourat hep mont war an dachenn, pe nebeut-tre, ar pezh n’eo ket aes. Bep mintin e vez graet un emvod dre bellgomz gant ar penn-redaktour, evit choaz ar pezh a vo graet, evit an tele hag evit ar web. Er penn-kentañ e oa hir-tre an emvodoù ; ne oamp ket boaz ! Bremañ ez a kalz buanoc’h.\nPenaos e vez kont war an dachenn ?\nBleuenn Ar Borgn : Ur skipailh daou gazetenner, ur redaktour ha plac’h pe paotr ar c’hamera, az a war an dachenn bemdez. Labourat a reomp gant ar memes kenlabourer pe kenlabourerez atav. A-raok mont kuit e rank pep hini kemer e demperadur. Pa vezomp war an dachenn e klaskomp atersiñ an den en diavaez, kentoc’h. Ur berchenn hon eus evit ar mikro, da zerc’hel an den ur metrad hanter pelloc’h egedomp, kuit da dreuzkas ar virus, pe tapout anezhañ. Pa zeuomp en-dro e kasomp ar skeudennoù hag ar son d’ar frammer, hag a labour er gêr. Abalamour d’an holl reolennoù-se, ne labouromp ket muioc’h evit tri devezh diouzh renk war an dachenn, rak dav eo deomp bezañ aketus dalc’hmat. Naetaat a reomp ar mikro, ar c’hamera, tout an dafar, a-hed an devezh. Kement-all evit hon daouarn !\nPeseurt doare reportajoù a vez graet ganeoc’h ?\nBleuenn Ar Borgn : Sujedoù a bep seurt. Evit ar poent ‘m eus bet ar chañs d’ober sujedoù plijus, dre vras. Bet omp da skouer o tizoleiñ ul lec’h digoret e Brest evit degemer tud klañv gant ar c’horonavirus, an Arena. Ur sal abadennoù eo : al lochoù evit an arzourien zo deuet da vezañ salioù evit ar vedisined, gant dafar medisinerezh. Souezhus e oa. Met sioul e oa an traoù d’ar poent-se.\nPenaos e vev an dud ar fed bezañ bac’het en o zi pe en o ranndi ?\nBleuenn Ar Borgn : Dre vras e sav an dud a-dù gant ar reolennoù genfinañ. Evel-just, lod zo dipitet o welet eo bet nullet darvoudoù bras, evel ar JO, da skouer. Met dre vras e kompren an dud e ranker chom er gêr. Evit ar re a labour en diavaez eo kompliket-mat. Evit al labourerien-douar, da skouer, n’eo ket aes : poan o deus da werzhañ o marc’hadourezh ha tud a vank dezho da labourat en o farkeier. Dre vras, e vank dafar. Ur bern kemennadennoù a vez kaset deomp war lec’hienn Frañs 3 gant medisined, da skouer, o lavaret e vank maskloù dezho.\nLexiqueKleñved-red : épidémie.Reolennoù genfinañ : règles de confinement.Ar rouedad : le web.Dafar : matériel.\nBleuenn Le Borgn, journaliste à France 3 Iroise à Brest, continue d’exercer son métier pendant le confinement. Désormais, une seule équipe de reportage part sur le terrain en suivant des règles de protection strictes, concernant le matériel, la distance avec les personnes interviewées ou entre collègues.\nLe reste de l’équipe travaille à distance sur le web. Une organisation nouvelle qui permet de continuer à informer le grand public.